Yusuf Bin Tashfin- Pembela Islam Di Afrika Utara Dan Sepanyol

Sebut tentang tokoh perjuangan Islam, antara nama yang tidak asing bagi kita semestinya ialah Hamzah bin Abdul Mutalib, Abu Bakar As-Siddiq, Umar bin al-Khattab, Khalid bin Al-Walid serta ramai lagi sahabat-sahabat Rasulullah yang sanggup bergadai nyawa untuk mengembangkan Islam ke seluruh pelosok dunia. Kisah-kisah dan hikayat hidup mereka sudah tidak asing lagi didengari bahkan sentiasa meniti di bibir-bibir para ustaz/ustazah dalam penyampaian ceramah mereka.

Namun tahukah kita, bahawa sebenarnya terdapat ramai lagi tokoh pejuang Islam yang pernah menggemparkan dunia dengan kehandalan dan kecekapannya memimpin barisan tentera memerangi musuh. Nama mereka tercatat dalam sejarah sebagai pahlawan Islam yang tidak mudah menyerah kalah, gigih mempertahankan negara dan kesucian Islam dengan mengorbankan nyawa sendiri sehingga perkembangan pahlawan-pahlawan itu turut mendorong kepada pembentukan barisan musuh yang bertujuan untuk menyekat perkembangan agama Islam.

Dalam artikel ini, saya akan menulis tentang seorang pahlawan terhandal yang pernah wujud di Moroko yang digelar sebagai pembela maruah Islam di Afrika Utara dan Sepanyol bernama Yusuf Ibn Tashfin. Beliau merupakan pengasas bagi Dinasti Murabitun dan berasal dari bangsa Barbar yang mendiami sebahagian besar Afrika Utara. Pada mulanya, Al-murabitun adalah sebuah gerakan tarekat yang diasaskan oleh Abdullah bin Yasin, Yahya bin Umar dan Abu Bakar bin Umar. Yahya dan Abu Bakar adalah sepupu bagi Yusuf. Gerakan tersebut kemudiannya bertukar menjadi sebuah gerakan politik yang membawa kepada terdirinya Dinasti Murabitun di Afrika Utara.

Sebagai pemerintah pertama Dinasti Murabitun, Yusuf telah menawan beberapa kawasan di Afrika Utara dan menyatukan kawasan-kawasan tersebut di bawah kekuasaannya. Beliau kemudian menghantar utusan kepada Khalifah Abu Abbas daripada Bani Abbasiyyah yang berkuasa di Baghdad ketika itu untuk meminta restu dan menjadi wakil kepada Khalifah Abbasiyyah bagi memerintah di Afrika Utara.

Kekuasaannya diperkukuhkan dengan menakluk Fez pada tahun 1075. Kemudian menawan Tangier pada 1079. Gerakan ketenteraannya diteruskan lagi dengan penaklukan ke atas Tlemcen pada tahun 1080 dan seterusnya Ceuta pada 1083. Malah Yusuf dan tenteranya juga berjaya menawan Tenes dan Oran sekitar tahun 1082-83.

Tahun 1091, pemerintah terakhir kerajaan Islam di Andalusia, Al-Mu’tamid menghantar utusan kepada Yusuf dengan mengatakan bahawa Kota Seville di bawah pemerintahannya sedang diintai ancaman oleh pemerintah Kristian Castile dan Leon, iaitu Alfonso VI. Raja Alfonso VI muncul sebagai salah seorang raja Kristian yang berkuasa di Andalusia setelah wilayah Islam Andalusia menjadi lemah akibat keruntuhan empayar Bani Umaiyah. Setelah membebaskan Toledo daripada kekuasaan Islam, Raja Alfonso VI mula mengidamkan Seville. Yusuf akhirnya memimpin angkatan perang dan bergabung dengan tentera pimpinan Al-Mu’tamid pada 23 Oktober 1086 di suatu tempat bernama Zallaqa. Peperangan hebat itu telah menundukkan Raja Alfonso VI.

Tidak lama selepas itu, Yusuf mendapat tahu bahawa pemerintah-pemerintah wilayah kecil Andalusia mengamalkan gaya hidup yang mewah dan gemar berfoya-foya. Malah mengenakan cukai yang tinggi kepada rakyat serta rasuah yang berleluasa. Keadaan ini membuatkan Yusuf begitu marah. Pada tahun 1090, Yusuf kembali ke Ibera dan memecat pemerintah-pemerintah yang hidup berfoya-foya dan menyatukan wilayah Islam ke dalam satu negeri.

Semasa Yusuf menyingkirkan pemerintah-pemerintah tersebut, beliau berjanji bahawa hidup akan menjadi lebih baik dan mengenakan cukai secara adil dan berasaskan kepada tunjang Islam. Malangnya, warisnya kemudiannya berjuang di dua bahagian yang berbeza. Menentang Pemerintah Kristian di Sepanyol dan Almoahds di Afrika. Demi membayar upah tentera-tentera mereka, mereka berpaling daripada perintah Yusuf dan kembali mengamalkan cukai yang tinggi dan tidak berasaskan kepada Islam. Malah mereka gagal menambat hati penduduk tempatan dengan memerintah secara ala kadar sebagai pemilikan koloni.

Walaupun Yusuf seorang yang alim, namun warisnya kekurangan kemahiran dan pengetahuan membuatkan dinasti Murabitun yang ditubuhkan akhirnya runtuh. Yusuf mempunyai kompitansi sebagai pejuang terunggul dan memiliki angkatan perang terhandal dengan kejayaan peperangan yang membanggakan. Dalam kisah ini, pengajaran yang boleh dipelajari adalah apabila pemerintah gagal menunaikan janji, maka rakyat akan mempersoalkan mengenai kepimpinan dan membina keruntuhan. Ironinya, inilah perdebatan yang Yusuf telah gunakan untuk menggulingkan pemerintahan datuk moyangnya yang terdahulu. Namun begitu, Yusuf tidak boleh dipersalahkan sepenuhnya atas kesilapan yang telah dilakukan oleh warisnya. Punca kejatuhan sebenarnya adalah disebabkan kerana kelemahan dalam polisi pentadbiran berbanding kegagalan menarik sokongan popular.

Yusuf merentasi Andalusia dengan ketumbukan 15,000 tentera, bersenjata pisau belati, pedang India dan perisai, serta paluan gendang yang membangkitkan psikologi pertempuran. Pasukan berkuda Yusuf dikatakan telah disertai 6000 pasukan dari Senegal yang menunggang kuda Arab putih. Unta juga digunakan sebagai pembawa barang-barang keperluan tentera Yusuf. Pada 23 Oktober 1086, di medan pertempuran Sagrajas, pasukan Murabitin diiringi 10,000 pejuang Andalusia bertempur dengan angkatan perang Kristian dan dianggap sebagai pertempuran terbesar pernah berlaku pada zaman itu. Apabila Yusuf pulang, pemerintah Almu’tamid menyangka bahawa dia telah mendapat kebaikan daripada Yusuf. Namun pada tahun 1090, Yusuf kembali semula ke Andalusia dan memecat pemerintah-pemerintah yang tidak mengamalkan gaya hidup Islam dan mengenakan cukai yang tinggi kepada rakyat. Malah turut membayar wang penghormatan kepada Kristian dan memberikan kebebasan dan kekuasaan kepada kaum Yahudi Andalusia di mana kejadian ini belum pernah berlaku sebelum itu.

Dengan itu juga, Yusuf telah berjaya menyatukan wilayah-wilayah Islam yang lain menjadi satu negeri dalam bahagian pentadbirannya.

Bagi menghadapi ancaman tentera Kristian, Yusuf menempatkan 20,000 orang tentera di Andalusia yang dipecahkan kepada beberapa kawasan seperti di Seville seramai 7000 orang, Granada 1000 orang, Cordova 1000 orang, di bahagian sempadan Castille 5000 orang dan di bahagian barat Andalusia 4000 orang. Di samping itu, Yusuf juga menubuhkan pangkalan tentera laut di Cadiz, Almeria dan beberapa buah pelabuhan di sepanjang laut Mediterranean.

Yusuf telah merentasi Sepanyol sebanyak empat kali dalam hidupnya. Pada tahun 1086, ekspedisinya yang pertama telah membawa kepada kejayaan memenangi peperangan menentang tentera Alfonso VI di Zallaqa. Dua tahun kemudian, pada tahun 1088, Yusuf telah dikalahkan tentera kebangkitan Kristian dan membuat keputusan bahawa satu-satunya cara untuk menguatkan tentera dan umat Islam di Sepanyol adalah dengan menyatukan wilayah-wilayah kecilnya secara paksa. Dicatatkan lagi, pada tahun 1090, Yusuf kembali lagi dengan tujuan melancarkan kempen dan memecat pemerintah-pemerintah Muslim yang gagal melaksanakan tugasan dan tanggungjawab terhadap rakyat. Ekspedisi keempatnya pada tahun 1097, berakhir dengan Dinasti Murabitun menguasai separuh daripada Semenanjung Iberia.

Yusuf jatuh sakit pada 25 September 1105 – 12 September 1106. Beliau terlalu tenat sehingga menghadirkan kerisauan kepada semua rakyat. Berita ini sampai ke pengetahuan Alfonso dan beranggapan Murabitun tidak akan mempunyai daya upaya untuk menentang mereka. Dengan tentera berjumlah 300,000 orang, dia bergerak ke Wilayah Seville. Melihat hal yang berlaku, Abu Bakar meninggalkan Wilayah Seville dan berjaga bersama tenteranya di kubu dan menanti tentera bantuan dari Granada. Apabila tentera Murabitun bergabung, serangan dilancarkan ke atas Alfonso dan mengorbankan banyak nyawa.

Selepas beberapa bulan menderita, Yusuf meninggal dunia pada tahun 1106 dengan dikelilingi dua orang anak lelakinya, Abu Tahir Tamim dan Abu Hasan Ali. Sepanjang hidupnya, Yusuf telah menunaikan janji dengan mengenakan cukai yang berpatutan dan mengikut syariah, namun warisnya gagal mempraktiskan amalan tersebut. Kerajaan Murabitun runtuh dan berpecah menjadi beberapa koloni. Mereka juga gagal menyatukan golongan elit tempatan ke dalam pentadbiran dan rusuhan berlaku dengan sangat dahsyat. Malah pada ketika itu juga terdapat ahli-ahli agama yang bersifat ekstrem dengan mengarahkan kitab-kitab karangan al-Ghazali dibakar di tempat awam dan mengenakan hukuman penjara mandatori kepada sesiapa yang menyimpan kitab karangan al-Ghazali.

Rumusan, Yusuf Ibn Tahfsin merupakan seorang pemerintah dan panglima perang Islam yang berwibawa di Afrika Utara dan Andalusia. Banyak wilayah-wilayah Islam di Afrika Utara disatukan di bawah pemerintahannya bahkan menumpaskan ancaman tentera musuh. Sepanjang tempoh Yusuf memerintah dari tahun 1061- 1106, Yusuf Ibn Tahfsin telah menjalankan tanggungjawabnya menyatupadukan pemimpin Islam dan menjalankan pemerintahan yang adil. Setelah membangunkan Dinasti Murabitun, akhirnya Dinasti ini tumbang pada tahun 1147, 41 tahun selepas kemangkatannya.

Rujukan:

Shafie Abdul Rahman, 2011. 25 Pahlawan Islam, Must Read Sdn Bhd

Anon. (nd.) ‘The March of Conquest of Yusuf B. Tafsin: Birth of the Lamtuna-banu Turjut Empire‘, Aisha Bewley’s Islamic Home Page [online] available from <https://bewley.virtualave.net/tashfin.html> [11 August 2017]

filsdekepi (nd.) ‘Yusuf Ibn Tashfin‘, ERepublik [online] available from <https://www.erepublik.com/en/article/yusuf-ibn-tashfin-682376/1/20> [11 August 2017]

“Yusuf ibn Tashufin.” Encyclopedia of World Biography. . Retrieved August 10, 2017 from Encyclopedia.com: http://www.encyclopedia.com/history/encyclopedias-almanacs-transcripts-and-maps/yusuf-ibn-tashufin

Anon. (nd.) ‘Yusuf Ibn Tashfin‘. New World Encyclopedia [online] <http://www.newworldencyclopedia.org/entry/Yusuf_ibn_Tashfin> [11 August 2017]


Apabila Arnab Menakluk Seluruh Benua Australia

Australia merupakan pulau terbesar dan negara keenam terbesar di dunia, dengan keluasannya mencecah lebih 7.6 juta km². Walaupun kepadatan penduduknya sangat kecil (iaitu hanya 3.3 orang bagi setiap km² berbanding 100.99 bagi Malaysia), ia kaya dengan kepelbagaian biodiversiti.

Dianggarkan, Australia menempatkan sebanyak 378 spesis mamalia, 828 spesis burung, 4,000 spesis ikan, 35,000 spesis tumbuhan dan 250,000 spesis kulat. Antara yang paling sinonim ialah kangaru, koala, wombat, dan platipus. Kesemua haiwan ini adalah spesis endemik di Australia.

Pada lewat kurun ke-18, interaksi dengan orang Eropah mula berlaku. Justeru, pulau itu menerima kemasukan 56 spesis invasif (spesis bukan-asli). Antaranya seperti  kucing liar, kodok, dan musang merah. Haiwan-haiwan ini pada mulanya dibawa masuk sebagai peliharaan, makanan, dan haiwan buruan (bagi memenuhi masa lapang).

Namun, sebahagian daripadanya lolos dari kurungan lalu membiak tanpa kawalan. Antara kesemua spesis invasif yang ada, terdapat satu daripadanya yang memberi masalah besar buat Australia. Sampaikan, pembasmian berskala kebangsaan terpaksa digerakkan selama beberapa dekad.

Iya, haiwan yang dimaksudkan ialah arnab. Atau lebih tepat, arnab Eropah (oryctolagus cuniculus).

Spesis ini mula dibawa masuk ke Australia pada tahun 1788 melalui First Fleet. First Fleet merujuk kepada segerombolan 11 buah kapal Eropah yang pertama tiba di Australia bersama kira-kira 1,500 orang. Mereka inilah yang mendirikan koloni pertama di Australia, bertempat di Sydney.

Semenjak itu, banyak spesis invasif dibawa masuk termasuklah arnab. Hinggakan pada 1827, haiwan ini direkodkan sudah pun berada di Pulau Tasmania (RFA, n.d.). Namun, keadaan ketika itu masih terkawal. Populasi arnab pun masih pada paras sihat.

Masalah sebenar hanya bermula pada tahun 1859. Ia bertitik tolak daripada satu nama, iaitu Thomas Austin (1815-1871). Thomas ini kalau hendak diikutkan bukanlah sesiapa sangat. Sekadar salah seorang orang kaya British di Australia.

Dia juga salah seorang yang memperkenalkan beberapa spesis invasif ke Australia. Antaranya ialah kelinci (hare), burung hitam (turdus merula), dan burung anis hutan (thrush). Arnab Eropah juga tidak ketinggalan. Bahkan, Thomas mempunyai 24 ekor daripadanya.

Sekali imbas, bilangan itu memang tidak banyak. Tetapi apa yang menjadi masalah adalah arnab-arnab ini dibiarkan berlegar secara bebas dalam estet miliknya di Barwon Park, Victoria (Choudhury, 2021). Sedangkan, tanah itu berkeluasan 29,000 (bersamaan 117 km²). Yakni, lebih luas berbanding Disney World di Florida!

Jadi, bayangkan arnab-arnab ini membiak tanpa pemantauan – dalam keadaan seekor arnab Eropah boleh membiak lebih lima kali dalam setahun, dengan setiap satunya boleh ada empat atau lima anak. Justeru memang melonjaklah bilangan mereka dalam masa sekejap.

Sebab itu pada tahun 1866, kira-kira 14,000 ekor arnab ditangkap di Barwon Park. Yakni, penambahan sebanyak 583 kali ganda daripada jumlah asal dalam tempoh hanya tujuh tahun. Ini bagaimana pun baru jumlah yang ditangkap. Belum lagi jumlah keseluruhan.

Menjelang 1880, arnab-arnab ini sudah pun membiak sampai ke New South Wales sebelum tersebar hingga ke Queensland pada 1886 dan Nullarbor (Australia Barat) pada 1894 – satu perjalanan yang melangkaui jarak sejauh 2,000 km.

Dalam dua puluh enam tahun kemudian (1920), populasi arnab di Australia mencecah 10 billion ekor (RFA, n.d.). Yakni, 50 kali ganda daripada populasinya di Australia pada hari ini (200 juta). Memang ini satu lonjakan yang memeningkan kepala.

Bayangkan, untuk arnab tersebar ke seluruh Britain ia mengambil masa selama 700 tahun. Tetapi di Australia, untuk menghuni dua-pertiga daripadanya yang luasnya adalah 25 kali ganda besar berbanding Britain, arnab-arnab ini hanya mengambil masa 50-60 tahun sahaja (NMA, n.d.).

Justeru, tidak hairan jika kadar pembiakan arnab di negara itu dianggap sebagai yang paling pantas bagi mana-mana mamalia di dunia. Cuma, apa yang bahaya sebenarnya dengan pembiakan pesat arnab ini?

Begini. Arnab memang haiwan yang kecil. Ia juga bukan haiwan pemangsa seperti kucing dan musang. Tetapi, sejumlah 322 spesis haiwan dan tumbuhan di Australia terancam berpunca daripadanya (Taggart & Cooke, 2021). Bagaimana?

Pertama-tama, kajian mendapati yang seekor arnab bagi setiap dua hektar tanah memadai untuk memusnahkan habis benih-benih muda. Ini justeru mengganggu ekosistem. Di mana, apabila pokok-pokok tua mati maka kurang pokok muda sebagai pengganti.

Erti kata lain, arnab memang tidak menumbangkan pokok-pokok besar – tidak seperti kita manusia. Tetapi, mereka makan benih sekali gus menjejaskan proses penumbuhan semula. Hal ini bukan sahaja mengancam spesis-spesis flora, tetapi turut mengesankan haiwan yang berhabitat dan menumpang manfaat daripadanya.

Tambahan, mereka juga berebut makanan dengan haiwan tempatan di samping menjadi sumber protein utama buat haiwan pemangsa bukan-tempatan seperti kucing liar dan musang merah. Ini membuatkan bilangan mereka turut bertambah. Kesannya, haiwan seperti kambing dan lembu pula yang berkurang lantaran menjadi santapan.

Selain itu, tanah juga jadi lebih mudah terhakis. Ini rentetan banyak lubang yang dikorek untuk dijadikan tempat tinggal. Debunga lalang yang disebarkan juga membuatkan tumbuhan sedia ada kekurangan nutrien. Akibatnya, banyak kawasan jadi lebih tandus dan gersang.

Kesemua ini pada penghujungnya membawa kepada kerugian fiskal – merangkumi kos pengurusan dan kerugian dalam penghasilan. Dianggarkan, jumlah kerugian yang diakibatkan oleh arnab dalam sektor pertanian di Australia mencecah sehingga $206 juta setiap tahun.

Oleh sebab itu, tidak hairan jika banyak usaha digerakkan. Misalnya pada tempoh 1901-1907, tiga buah pagar didirikan di Australia Barat – dengan pagar paling panjang berukuran 1,831 km. Ibarat, kita dirikan pagar dari Johor hingga ke Bangkok (1,807 km). Tuntas, ia dianggap sebagai pagar paling panjang di dunia dengan kos pembinaan mencecah RM1.9 juta.

Namun, projek ini tampak tidak berjaya memandangkan banyak arnab sudah pun memasuki kawasan lindungan semasa kerja-kerja pembinaan masih dijalankan. Ada juga mengorek lubang untuk masuk.

Justeru, Australia beralih kepada kaedah biologi (National Geographic, n.d.). Pada tahun 1905, mereka melepaskan virus myxoma yang dibawa oleh nyamuk dan kutu. Virus ini dijumpai di Amerika Selatan dan didapati memang hanya berkesan ke atas arnab. Kadar keberhasilannya juga memberangsangkan, iaitu 90-99%.

Cuma, kaedah ini tidak memadai untuk menjadi penyelesai tuntas. Pertama, kerana nyamuk dan kutu lazimnya tidak mendiami kawasan gersang. Sedangkan, di situlah populasi arnab berhimpun. Kedua, kelalian arnab terhadap virus ini berkembang seiring peredaran masa. Dianggarkan pada hari ini, hanya 40% sahaja daripada mereka terdedah kepada bahaya virus ini. Selebihnya tidak mampan.

Maka, mana-mana arnab yang terselamat masih terus membiak. Ini mendorong Australia untuk menggunakan kaedah berikutnya. Iaitu, melepaskan lalat-lalat pembawa hawar berdarah arnab (RHD; rabbit haemorrhagic disease) pada tahun 1995.

Hawar ini berupaya menembusi kawasan gersang, justeru populasi di sana turut tidak terlepas. Namun, keberhasilannya bukanlah 100%. Memandangkan perumah bagi hawar ini ialah lalah, maka kawasan lembab pula yang kurang menerima kesan. Tambahan, kelalian dalam kalangan arnab juga terbangun secara perlahan-lahan.

Sebab itu, kaedah-kaedah konvensional tetap tidak dikesampingkan. Misalnya meletupkan sarang arnab, menembak mereka mati, meracun sumber makanan dan air, serta melepaskan haiwan pemangsa dalam skala besar.

Kesemua kaedah ini memang berhasil menurunkan populasi arnab dari 10 billion (pada masa kemuncak) kepada hanya 200 juta (pada hari ini). Ini sekali gus melegakan ‘perang’ yang dihadapi oleh Australia selama hampir 150 tahun – perang menentang haiwan sama yang pernah memeningkan kepala penakluk handalan dunia; Napoleon Bonaparte.

RUJUKAN:

Choudhury, Sajjad. (2021, 28 July). The Animal that Took Over Australia. History of Yesterday.

National Geographic. (2020, 27 January). How European Rabbits Took over Australia.

National Museum Australia. (n.d). Defining Moments: Rabbits Introduced.

Rabbit-Free Australia. (n.d). The Rabbit Problem.

Taggart, Pat & Cooke, Brian. (2021, 21 October). Don’t underestimate rabbits: these powerful pests threaten more native wildlife than cats or foxes. The Conversation.

Zhou, Ping. (2019, 22 November). Australia’s Massive Feral Rabbit Problem. ThoughtCo.


72 Makam Palsu Cao Cao – Komunis China Kena Tipu?

Cao Cao yang dilaporkan hidup semenjak 155 hingga 220 Masihi adalah seorang panglima per4ng dan Canselor kedua kerajaan Dinasti Han Timur yang menjadi kuasa besar pada tahun-tahun terakhir dinasti tersebut. Walaupun dia sering digambarkan sebagai penjahat yang kej4m dan tiada belas kasihan, Cao Cao turut dijulang sebagai pemerintah yang cemerlang dan genius dalam ketenter4an.

Menurut legenda, Cao Cao telah membuat satu perancangan yang rapi sebelum kem4tiannya, tujuannya adalah untuk mengelakkan musuh-musuhnya mengganggu dia ‘berehat’ dengan tenang setelah m4ti.

Jika Maharaja Qin Shi Huangdi dari Dinasti Qin telah membina sebuah makam yang ‘dikawal’ oleh ratusan tent3ra terracotta bagi melindungi tempat persemadiannya, Cao Cao mungkin lebih kreatif. Cao Cao telah memerintahkan 72 keranda disiapkan, kemudian kesemuanya akan dibawa ke 72 lokasi pengebumian yang berbeza-beza apabila tiba saat hari pengebumiannya.

Pada tahun 2009, Biro Warisan Budaya Provinsi Henan mendakwa telah menemui kompleks pemakaman Cao Cao, namun, ramai pakar meragui apakah ia benar-benar tempat persemadian terakhir dikt4tor terkenal itu.

Pada akhir abad kedua, Cao Cao tampil sebagai salah seorang panglima per4ng utama di China ketika Dinasti Han diambang keruntvhan. Dia berjaya membangunkan negara Cao-Wei di utara China dan terus memerintah dengan Maharaja Xian dibawah kawalannya dari 208 Masihi hinggalah Cao Cao meninggal dunia pada tahun 220 Masihi.

Sebaik saja selepas kem4tiannya, anaknya Cao Pi secara rasmi menggvlingkan maharaja Han terakhir itu dari takhta dan memulakan penubuhan Dinasti Wei yang dilihat oleh sejarawan sebagai tindakan yang tidak akan direstui oleh Cao Cao.

Dalam kesusasteraan dan kisah hikayat legenda, Cao Cao digambarkan sebagai seorang pemimpin yang kej4m, yang diumpamaan seperti, “cukup baik untuk memerintah dunia, dan cukup z4lim untuk memvsnahkannya.”

Walaupun dengqn peranan penting Cao Cao dalam sejarah China, keberadaan tempat persemadian terakhirnya yang tak pernah ditemui telah menjadi misteri berabad lamanya. Memandangkan keturunannya dilaporkan berusaha sedaya upaya untuk merahsiakan lokasi sebenar makamnya.

Mungkin dia menyedari bahawa gaya pemerintahannya yang agak keras telah menyebabkan dirinya sendiri secara tidak langsung mencipta begitu ramai musvh yang mungkin hanya menunggu saat kem4tiannya untuk mengambil peluang memvsnahkan kubur dan jasadnya setelah kem4tiannya.

Budaya menj4rah makam bekas pemerintah bukanlah perkara baru dalam sejarah China, bahkan ia pernah dilakukan oleh Parti Komunis China semasa Revolusi Kebudayaan yang memvsnahkan rangka Maharaja Wanli dari Dinasti Ming.

Pada 27 Disember 2009, Biro Warisan Budaya Provinsi Henan mengumumkan salah satu penemuan arkeologi China terbesar tahun itu – penemuan ruang pemakaman Cao Cao. Makam itu seluas 740 meter persegi, ia telah ditemui di sekitar Desa Xigaoxue, Daerah Anyang, Provinsi Henan, pada tahun 2008 ketika beberapa pekerja di sebuah kilang yang berdekatan mengorek lumpur untuk membuat batu bata.

Penemuannya tidak dilaporkan kepada kerajaan pada awalnya dan pihak berkuasa tempatan mengetahuinya hanya ketika mereka merampas sekeping tablet batu yang terukir tulisan ‘Raja Wu Dari Wei’ – gelaran yang diberikan kepada Cao Cao selepas kem4tiannya. Ia dirampas dari kumpulan per0mpak kubur yang mengaku mencurinya dari sebuah makam purba.

Ahli arkeologi memulakan ekskavasi dan menemui tiga rangka manusia iaitu seorang lelaki berusia 60-an, seorang wanita berusia 50-an dan seorang lagi wanita berusia 20-an – dipercayai milik Cao Cao sendiri, salah seorang isterinya, dan seorang hamba.

Mereka juga menggali dan menemui lebih dari 250 jenis artifak, termasuklah emas, perak, tembikar, lukisan, pedang, sarung ped4ng, dan 59 piring batu terukir yang mencatatkan nama dan jumlah barangan yang dikubur di dalam makam tersebut. Yang paling ketara ialah penemuan tablet batu yang dilekatkan pada lapan senj4ta dan artifak, yang memaparkan tulisan Cina kuno: “Ini adalah barang yang digunakan Raja Wu dari Wei”.

Menurut ahli arkeologi, Liu Qingzhu, dari Akademi Sains Sosial China, tablet batu yang berisi prasasti merujuk kepada teks pasca kem4tian tentang seseorang yang jelas bernama Cao Cao adalah bukti yang paling kukuh setakat ini. Tidak pernah ada sesiapa yang akan atau mampu memiliki begitu banyak peninggalan yang tertulis dengan rujukan pasca kem4tian dengan nama dan gelaran yang pernah dimiliki Cao Cao di makam sebegitu rupa melainkan jika ia benar-benar merupakan makam milik Cao Cao.

Sejak penemuan makam itu, telah ramai pakar yang mempersoalkan kesahihannya, maka pada bulan Ogos 2010, 23 orang pakar dan pengkaji mengemukakan bukti dalam sebuah forum yang diadakan di Suzhou untuk membahaskan adakah penemuan dan artifak makam itu palsu, namun pentadbir kerajaan tempatan Anyang dengan tidak bertanggungjawab cuba mengambil jalan pintas mengemukakan bukti yang tidak sahih untuk mengaitkan makam kuno itu dengan panglima per4ng legenda tersebut demi meraih keuntungan hasil dari tarikan pelancongan.

Li Luping, seorang pakar kaligrafi dan prasasti batu bersurat, mengatakan beberapa ayat yang ditulis pada tablet batu itu menunjukkan tatabahasa yang salah atau ditulis dalam gaya penulisan moden. Huang Zhengyun, seorang profesor sastera kuno dengan Universiti Sains dan Politik Universiti China, menjelaskan, beberapa artifak juga menunjukkan bukti yang ia cenderung diperbuat menggunakan alatan moden. Para sarjana juga berpendapat bahawa idea melabel penemuan tersebut sebagai milik Cao Cao adalah tidak masuk akal.

Bahan dari tablet itu seperti replika barangan muzium. Cao Cao tidak mungkin mahu barangan tidak berkualiti begini ada di kuburnya, itu belum lagi dibahaskan fakta bahawa Cao Cao masih belum diberi gelaran Raja Wu Dari Wei selama bertahun-tahun setelah dia meninggal. Tidak mungkin selepas bertahun-tahun, keturunannya terpaksa menggali semula makamnya hanya untuk meletakkan tablet dengan gelarannya yang baru diterima ini.

Pada bulan September 2010, sebuah artikel yang diterbitkan di majalah Kaogu, sebuah majalah arkeologi, mendakwa bahawa makam utama dan makam yang disampingnya itu adalah milik Cao Huan (pemerintah terakhir Dinasti Cao-Wei) dan bapanya Cao Yu (anak lelaki Cao Cao). Antara gambaran yang dianggap menjadi buktinya adalah cop mohor yang pada mulanya dianggap sebagai cop mohor rasmi yang biasa, tetapi kemudian didapati ianya adalah cop mohor yang tertulis nama pemilik makam tersebut.

Ketika cop mohor itu pertama kali terdedah setelah digali dari kubur, ia dipamerkan dalam posisi terbalik sehingga karakter tulisan Cina kuno yang tertulis di dalam kaligrafi cop mohor itu sukar untuk diterjemah dan bagaikan tidak masuk akal. Setelah kesalahan itu diperbaiki, ahli arkeologi menyedari bahawa karakter Cina kuno pada cop mohor itu berbunyi “Huan”, oleh itu mereka membuat kesimpulan bahawa pemilik makam itu adalah Cao Huan. Cao Huan meninggal dunia pada usia 57 tahun, usia yang cukup sepadan dengan hasil ujian pentarikhan terhadap sampel rangka lelaki di dalam kubur itu yang dianggarkan sekitar usia 60-an ketika kem4tiannya.

Bagaimanapun, walaupun terdapat bukti yang menunjukkan bahawa makam itu bukan tempat pengebumian Cao Cao yang penuh persoalan dan misteri, pihak pentadbir kerajaan tempatan di Anyang tetap meneruskan rancangan untuk membuat Muzium kompleks Makam Cao Cao, sebuah langkah yang semestinya akan menarik pelancong dari serata dunia.

Menurut biografi rasmi Cao Cao dalam catatan rasmi Rekod Tiga Kerajaan (Sanguozhi), dia dikebumikan di Gaoling (terjemahan secara harfiah adalah “makam tinggi”) sekitar satu bulan setelah kem4tiannya. Namun, dia juga dipercayai dikebumikan di tempat lain. Tapak pengebumian lain yang dikatakan bersemadinya jasad Cao Cao termasuklah Xu (Xuchang, Henan hari ini), ibu kota dinasti Han pada masa itu; di dasar Sungai Zhang; di sebalik Teres Dongjak, sebuah teres di Ye (Handan, Hebei hari ini), ibu kota kerajaan bawahan Cao Cao.

Dalam lagenda lain, yang berasal dari zaman dinasti Song Utara dan dipopularkan oleh karya Luo Guanzhong, Pu Songling dan lain-lain pada masa kemudian, mengatakan bahawa Cao Cao memiliki 72 makam yang dibina untuk dijadikan umpan dan sebagai muslihat supaya dapat mengelirukan sesiapa yang berniat mahu mer0sakkan jasadnya.

Tapak Pemakaman Dinasti Utara di daerah Ci, Handan, Hebei pada mulanya dipercayai sebagai 72 makam Cao Cao tersebut, tetapi ahli arkeologi kemudiannya mengesahkan bahawa ianya adalah makam milik ahli keluarga diraja dinasti kerajaan Dinasti Wei Timur dengan Qi Utara, maka ia tidak ada kena mengena dengan Cao Cao.

Jadi apa cerita sebenarnya di sebalik penemuan makam Cao Cao yang sepatutnya?  Adakah kerajaan tempatan menyembunyikam bukti demi keuntungan dari hasil pelancongan? Adakah makam itu milik Cao Huan dan Cao Yu? Atau adakah ia benar-benar makam Cao Cao yang asli? Atau adakah ia hanya sekadar salah satu daripada 72 makam samaran Cao Cao?

Sebagaimana kita berupaya merumuskan fakta sejarah dengan berpandukan hikayat separa mitologi dari novel Hikayat Tiga Kerajaan, mungkin kita perlu merumuskan makam Cao Cao sebegitu rupa juga. Mungkinkah jasadnya telah dimakan sumpahnya sendiri semasa hayatnya?

“Aku lebih rela mengkhianati seluruh dunia daripada membiarkan dunia ini mengkhianati aku!” — Cao Mengde @ Cao Cao

RUJUKAN:

Lin, Shujuan (28 December 2009). Tomb of legendary ruler unearthed. China Daily

Jiang, Wanjuan (24 August 2010). Cao Cao’s tomb: Experts reveal that findings and artifacts are fake. Global Times.


Membantah Mitos Melayu Pemalas

Mitos Melayu pemalas ini pada asalnya dibangkitkan oleh penjajah. Mereka datang ke Tanah Melayu, memaksa orang Melayu bekerja untuk mereka, namun orang Melayu menolak kerana mereka ialah tuan di tanah ini, untuk apa mahu bekerja bagi si penjajah yang datang kerana hasil kekayaan itu semua akan diambil dan dibawa ke tanah asing.

Keengganan orang Melayu untuk patuh pada kerja-kerja keras yang disediakan oleh penjajah membuatkan penjajah terpaksa membawa imigran Cina dan India ke Tanah Melayu. Lantas, penjajah-penjajah pun menulis pelbagai perkara buruk mengenai orang Melayu.

Kemudian, selepas Malaysia merdeka, laungan penjajah ke atas bangsa Melayu sebagai pemalas disambut oleh pimpinan negara kita. Zikir Melayu pemalas menjadi zikir harian peribadi mereka sehingga memaksa sarjana seperti SH Alatas menyiapkan sebuah buku demi melanggar semua mitos ini.

Namun, ternyata buku yang menjawab tohmahan ke atas bangsa Melayu ini masih belum dibaca oleh segelintir rakyat Malaysia. Contohnya seperti yang mahu dipersembahkan kali ini. Penulis semalam pernah berbahas dengan seorang ketua penerangan Pribumi bagi cawangan  Bandar Tun Razak  yang bertegas mengatakan bahawa orang Melayu ialah bangsa pemalas. Tatapan layar status beliau dapat ditatap dalam artikel di bawah.

Orang yang pemalas wujud dalam diri manusia. Bukan sahaja bangsa Melayu, malahan untuk bangsa seluruh dunia. Tiada apa pernah menafikannya. Namun, dari status Azariq Abbas ini, yang penulis percaya juga bahawa ia mewakili pendokong dogma Melayu Pemalas ini. Bagi mereka, ia adalah sebuah nasihat, teguran yang harus diambil demi mengangkat bangsa Melayu.

Maka, marilah bersama saya demi membedah mengenai kenyataan ini. Apakah bentuk nasihat yang baik? Nasihat yang baik bukanlah jenis menjatuhkan. Sekarang, saya mahu anda semua mendalami analogi ini. Katakanlah, seorang pelajar tercorot dalam kelas ini dihadapkan depan tapak perhimpunan lalu kemudian para guru, dan murid lain akan melaungkan setiap keburukannya. Harapam para guru dan murid lain ini ialah murid tersebut mampu berubah.

Tapi anda percaya ke bahawa dia mampu berubah? Besar kemungkinan si murid itu akan mengalami depression kerana dimalukan sedemikian rupa, malu untuk menghadap rakan-rakan lagi, dan hilang semangat untuk hidup. Kita sedang bercakap mengenai sifat biasa seorang manusia.

Ya, saya akui ada yang daripada peristiwa tersebut, maka dia bangkit menjadi seorang yang hebat. Sejarah membuktikan melalui Jeneral Han Xin yang merupakan jeneral utama dalam pelan penubuhan Dinasti Han atau Genghis Khan, penyatu dan pengasas Empayar Monggol. Namun seberapa banyak yang jadi seperti dua tokoh ini?

Lihat kes di bawah ini dikongsi oleh warganet Twitterjaya bagaimana kisah seorang anak berasa kecewa kerana kejayaannya memperoleh 8A IB tidak dihargai oleh seorang ayah, malah dimarahinya.

Atas ialah bukti hidup bagaimana “public-shaming”, “penghinaan”, “kutukan” tidak akan pernah merupakan sebuah cara terbaik. Kalau seorang individu pun membunuh diri kerana seorang ayah mengatakan kecewa walau dia dia sudah mencapai sehabis baik.

Fikirkan, seorang pemimpin mengatakan kepada rakyat terutama majoriti bangsa Melayu bahawa semua kebangsatan yang berlaku di Malaysia, atau pada diri mereka adalah kerana mereka bangsa yang pemalas, bangsa yang culas, bangsa yang suka curi tulang (seperti mana yang ditulis oleh Azariq Abas.). Saya percaya, bahawa perbuatan seperti ini adalah membunuh anak bangsa lagi, bukannya menaikkan mereka.

Jadi, kita nak buat apa dalam menaikkan jati diri anak bangsa? Saya beri nama negara-negara ini sebagai contoh utama. Korea Selatan, Thailand, Jepun, India dan Sweden dan beberapa buah negara lagi. Cukuplah mereka sebagai contoh paling besar demi menjawab solusi terbaik dalam menaikkan jati diri anak bangsa.

Sweden dan England misalnya sanggup menaikkan kapal-kapal mereka yang tenggelam di dasar laut dan sungai demi menaikkan jati diri bangsa mereka. Kapal tersebut ialah kapal Vasa dan Mary Rose yang digali Sweden dan England dan siap dipamerkan di muzium masing-masing. Kapal Vasa dibina pada abad ke-17 manakala Mary Rose pada abad ke-16.

Padahal, dalam sejarah, orang Melayu telah berlayar lebih awal ribuan tahun lebih awal dari kapal milik orang Sweden dan England ini. Bacalah catatan-catatan China, India, Arab dan pelbagai bangsa di seluruh dunia mengenai kehebatan orang Melayu ini. Kita ada khazanah hebat yang boleh dipersembahkan. Kapal di Sungai Batu itu dah hampir 2000 tahun usianya tenggelam tanpa diangkat oleh anak bangsa kita.

Seharusnya, angkatlah kapal tersebut dan paparkanlah kepada dunia bahawa anak Melayu sudah menjadi jaguh lautan yang tidak terbayang dek akal dunia ketika itu. Maka berbanggalah setiap anak Melayu apabila melihat peninggalan bangsa mereka diangkat sebegitu rupa! Seperti mana kata-kata daripada

“Umat yang sedang bangkit memerlukan kepada perasaan bangga dengan kaumnya sebagai satu bangsa yang agung, istimewa dan bersejarah sehingga terbentuk dalam diri generasi muda. Lantas mereka berjuang demi keagungan dan kemuliaan itu dengan darah dan roh mereka. Mereka bekerja demi kebaikan tanah air, kemuliaan dan kebahagiaannya”. – Hassan Al-Bana

Malangnya di Malaysia, kita lebih suka mengagungkan peninggalan penjajah daripada peninggalan hebat Tamadun Melayu. Dalam Tun Mahathir dan para pengikutnya melemparkan nista ke atas bangsa Melayu, mereka membina replika-replika yang bersifat penghinaan ke atas bangsa Melayu. Hei wahai pengkhianat bangsa, beritahu aku siapa yang akan berasa bangga apabila melihat Flor De La Mar dibina semula pada tahun 1990, padahal itu kapal yang menghancurkan keagungan Melaka di sini? Hebat, dalam mengutuk Melayu pendatang, kita bina pula dan jaga peninggalan penjajah dengan sehabis baik!

Tak nak belajar ke dengan bangsa Korea? Bangsa Korea nak bangkit mencipta Miracle of Han River, melalui pemerintah agung mereka Park Chung-hee iaitu bapa pemodenan Korea Selatan, mereka telah mendirikan monumen Laksamana Yi Shun Shin – wira yang mempertahankan Korea daripada serangan Jepun ketika Perang Imjin (1592-1598).

Kepada yang tidak mengetahuinya, dalam Pertempuran Myeongnyang, Laksamana Yi berjaya menghancurkan armada Jepun (yang mempunyai 130 kapal perang) dengan hanya 13 kapal. Hari ini. Laksamana Yi merupakan salah satu daripada jeneral-jeneral perang yang tidak pernah kalah dalam peperangan, menempa nama sebaris dengan Khalid Al-Walid dan Alexander The Great.

Tak cukup dengan monumen Laksamana Yi dipasakkan di tengah-tengah kota-kota pesat Korea, mereka bina pula muzium khas untuk Raja Sejong, raja teragung orang Korea ketika Dinasti Joseon. Ketika pemerintahan Raja Sejong ini, Korea mencapai dan memasuki zaman keemasan mereka dalam pencapaian sains dan teknologi.

Perhatikan gambar di atas. Itu ialah gambar raja mereka yang dibina di tengah-tengah kota Seoul. Bangsa Korea akan memandang dengan penuh bangga patung raja paling hebat mereka. Bangsa Korea naik kerana semaian nasionalisme yang tepat membawa bangsa mereka.

Di bawah kota Seoul, bangsa Korea cipta muzium yang menampilkan pelbagai penemuan dan peninggalan bagi sesiapa yang mahu mengenali Raja Sejong. Muzium tersebut mengandungi 9 bahagian, terbuka untuk sesiapa sama ada rakyat Korea atau bangsa asing bagi mengenali keagungan bangsa Korea. Korea tidak berusaha untuk menaikkan peninggalan bangsa-bangsa penjajah di bumi mereka.

Mungkin sebab jati diri bangsa Korea ini, dalam jiwa mereka dah tertanam motto  Pilsa jeuksaeng, pilsaeng jeuksa’ (필사즉생 필생즉사) yang dilaungkan oleh Laksamana Yi yang bermaksud “kalau anda melawan seperti anda akan hidup, maka anda akan mati, kalau anda melawan seperti mana anda akan mati, anda akan hidup.”

Belajarlah dengan bagaimana cara bangsa Jepun menjual sisi positif diri mereka. Mereka menjual naratif kebudayaan Samurai dalam bangsa Jepun sebagai kebudayaan yang mengangkat maruah mengatasi segala-galanya, bahkan sanggup mati demi mempertahankan prinsip hidup (sesuatu yang saya yakin kebanyakan politikus di Malaysia tidak akan memahaminya kerana mereka menjual prinsip dan maruah laksana menjual sayur di pasar).

Mereka menjual festival-festival kebudayaan Jepun dalam animasi mereka yang menampakkan memakai Kimono dan Yukata itu adalah sebuah keindahan, sehinggakan bangsa asing tak malu untuk berpakaian seperti bangsa Jepun. Mereka menjual sejarah mereka dari Nobunaga, atau mitologi-mitologi bangsa mereka sehinggakan hari ini kita mengenali entiti seperti Izanagi, Ametarasu dan Susanoo. Kemuncaknya, betapa bangsa luar takjub dengan kebudayaan dan tamadun mereka, siap animasi Batman pun diselitkan kebudayaan Jepun.

Apakah semua ni akan berlaku kalau sebelum Revolusi Meiji menjadikan bangsa Jepun sebagai bangsa yang hebat di mata dunia bermula dengan gerakan, semuhan dan hinaan bersifat self-hating, public shaming dan sebagainya?

Semuanya ini bermua apabila wujudnya gerakan pencarian jati diri yang dikenali sebagai “Kokugaku” (国学). Kokugaku ialah satu gerakan intelektual untuk mendefinisi semula ke-Jepun-an. Orang Jepun mula sedar, mereka jadi mundur dan terpencil akibat daripada membuang jati diri sebagai bangsa pulau (“shimaguni”) yang terbuka dan dinamik dan meniru budaya China yang tidak menepati fitrah orang Jepun.

Mungkin sebab yang sama, betapa kerajaan India bersungguh-sungguh membina patung Shivaji, seorang pemerintan Empayar Maratha dalam sejarah India yang telah mempertahankan Empayar Maratha dari serangan dan taklukan Mughal. Betapa mereka tidak pernah kisah mengenai kos pembinaan patung Sivaji setinggi 200 meter ini sahaja sudah mencecah 560 Juta Dollar US yang kalau ditukarkan kepada duit kita sekarang sudah melebihi jumlah 2 billion ringgit. Ini bermaksud tidak ada harga pada jati diri sebuah bangsa itu sendiri!

Bukanlah mahu kita membina arca atau patung seumpama dengannya. Sekurang-kurangnya, peninggalan-peninggalan tamadun Melayu dinaikkan dan diperhebatkan demi membina jati diri bangsa.

Memperingati asal usul bangsa akan boleh membantu sesebuah bangsa “survive” dalam saat-saat genting dan goyah dengan bertaut kepada masa silam. Atas sebab itu, Sultan Abdul Malik Mansur Shah pada tahun 1818 enggan menurut tuntutan Siam yang meminta Perak menghantar Bunga Mas. Dalam warkah kepada wakil British di Pulau Pinang, Sultan Abdul Malik bertitah:

“Beta adalah adalah raja dari keturunan dahulukala dari Bukit Seguntang Mahameru. Betalah yang memegang Cura Simanjakini, Puan Nagataru…

Beta adalah yang tertua dari segala raja ini, yakni raja Siak, Selangor, Riau, Kedah dan Terengganu. Dengan hormatnya atas permintaan raja Siam dan Kedah itu, beta tidak boleh memenuhinya, meskipun perang adalah akibatnya. Beta harus melawan mereka kerana adat ini tidak pernah didengar atau disuruhkan ke atas negeri Perak. Kini buat pertama kalinya raja Kedah dengan biadap menuntut Bunga Emas untuk dihantar ke Siam. Beta tidak akan memenuhi kehendaknya. Sekiranya sejak dahulu Perak menghantar Bunga Emas kepada Kedah atau Siam, beta juga akan berbuat demikian menurut adat dahulukala.”

Patutnya surat di atas dibina sekali bersamanya tugu berbentuk rentaka, atau seumpama dengannya yang tidak bersifat menyerupai makhluk hidup. Sepatutnya ia dirakam dan didendangkan kerana dengan surat tersebut, dengan mengenangkan identiti bangsa dan sejarah agungnya, maka bangsa Melayu mampu survive segala bentuk penghinaan dan penjajahan daripada Siam!  Kalau kat luar ni, macam kat Thailand, Burma, Korea dan sebagainya dah diorang buat tugu bersekali dengan kata-kata ni.

Tentunya antara “bukti”-bukti” yang dibawa bagi memperkatakan mengenai kemalasan Melayu ialah testimonial yang cuba dijadikan sebagai bukti bersifat bukti anecdotal. Falasi ini dapat dilawan andai akar kepada masalah ini cuma satu jer. Inner circle. Inner circle penulis sendiri adalah terdiri daripada Melayu berjaya. Semuanya hebat-hebat. Saintis roket, agamawan hebat, prodigi Permata, aktivis doktor, guru yang cekal mengajar, arkitek, engineer mendahului zaman, ahli perniagaan hebat, pakar linguistik dan banyak lagi. Ini semua anak-anak Melayu hebat tau.

Penulis lihat sendiri anak-anak Melayu yang rajin yang
keluar kerja dan balik kerja tak nampak matahari. Di tambak Johor tu, berapa
banyak anak Melayu yang keluar sebelum Subuh dan balik kerja menghadap jem
semata-mata nak dapatkan secupak rezeki?

Ada yang masih gigih menoreh getah atau mengait kelapa sawit
walau harga dua ni makin jatuh. Yang bekerja sebagai tentera menjaga sempadan
negara kita, atau jadi polis meronda waktu malam masih lagi orang Melayu. Sebab
betapa rajinnya merekalah “Malaysia masih aman” lagi.

Yang mencuci tahi najis pesakit di hospital tu majoriti
jururawat Melayu. Yang bekerja menghantar surat, barangan yang ditempah di pos
laju tu semua orang Melayu. Yang memadam api, menyelamatkan orang dalam bahaya
– majoriti abang bomba tu Melayu sampai hilang nyawa.

Kita masih makan nasi hari-hari sebab orang Melayu rajin menuai padi. Kita masih boleh makan ayam, lembu dan kambing setiap hari sebab orang Melayu tak tinggalkan kerja berat mereka di ladang-ladang. Kita masih menikmati ikan-ikan sebab nelayan-nelayan Melayu tak pernah “malas” turun ke laut untuk penuhkan perut kita.

Tak akan sampai orang Melayu develop budaya Karōshi diaorang
sendiri macam orang Jepun iaitu iaitu bekerja sampai satu masa, tubuh sendiri
shutdown dengan sendiri dan mati baru nak panggil orang Melayu rajin?

Situasi yang sama berlaku di Korea jugak. Di Korea, di
kalangan rakyat Korea dan orang luar, negara mereka mendapat jolokan Hell
Joseon sebab suasana bekerja yang sangat membunuh, dan memberi tekanan yang
maha hebat kepada pekerja mereka. Mereka-mereka yang bekerja keras ni tak jadi
kaya pun, tapi jadi hamba kepada kapitalis-kapitalis kroni kerajaan Korea dan
Jepun.

Budaya bekerja yang sangat dasyat di Jepun dan Korea telah
membentuk pelbagai generasi macam hikikomori, satori generation dan sampo
generation (yang semuanya membawa maksud yang buruk kalau di-google). Mereka
tak jadi kaya atau hebat tetapi mengkayakan lagi kapitalis di atas mereka.

Hasil budaya kerja keras mengalahkan kerbau ni telah
membuatkan generasi baru dua negara isolasikan diri mereka dari dunia. Sebab tu
kau dapat tengok ramai yang dah mula jadikan anime hologram 3d yang dibeli
dengan wang yang banyak jadi bini mereka.

Kadar bunuh diri di Korea Selatan dan Jepun pulak adalah tertinggi di kalangan negara maju. Di Korea Selatan, 30 dari 100,000 orang membunuh diri setiap tahun; manakala di Jepun, 19 dari 100,000 orang membunuh diri setiap tahun.

Apakah sampai pada tahap seperti itu barulah berhenti UNGKAPAN “MELAYU PEMALAS”?


Prince Of Tennis Dalam Realiti Sebenar

Sekiranya anda merupakan golongan belia yang pernah berpeluang menghabiskan waktu hujung minggu menonton rancangan anime dan kartun di saluran NTV7, anda pastinya pernah menonton siri anime Prince of Tennis. Anime ini yang mengisahkan perjalanan kumpulan Tennis dari sekolah menengah tinggi Seigaku, dalam usaha mereka untuk memenangi kejohanan tenis kebangsaan Jepun (arc The Prince of Tennis). Dalam tulisan kali ini, penulis berhasrat untuk mengembalikan nostalgia mereka yang pernah menonton anime ini dengan membawa perbicaraan mengenai teknik-teknik yang watak-watak dari Seigaku ini gunakan sepanjang karier tenis mereka di Seigaku, sebelum mereka dinobatkan sebagai juara Kebangsaan. Sebelum memulakan artikel, perlu dimaklumkan bahawa penulis adalah seorang peminat dan pemain tenis amatur, jadi sebarang kesilapan adalah tidak disengajakan.

Snake Shot/ Kaido Kaoru

Kaido Kaoru merupakan pelajar tahun dua Seigaku. Salah satu killer move Kaido, yang dikenali sebagai Snake Shot, merupakan salah satu teknik istimewa Kaido, dimana bola tenis yang dipukul Kaido akan bergerak dalam keadaan terlencong sewaktu di udara. Pukulan ini istimewa, dan tidaklah mustahil, namun sukar dilakukan dalam dunia nyata kerana untuk mendapatkan bola yang terlencong seperti “Snake Shot”, pemain tenis perlu menambahkan spin sisi (side spin) dan spin tersebut perlulah besar untuk membolehkan daya emparan (centrifugal force) beraksi dan membolehkan lencongan ala-ala Snake tersebut berlaku.

Antara pemain dalam dunia sebenar yang terkenal kerana menggunakan teknik “Snake Shot” ataupun nama sebenarnya, Banana Shot atau Buggy Whip ini adalah Rafael Nadal, sepertimana dalam video di bawah. Pautan:  https://www.youtube.com/watch?v=BkSYiW0dX6o

Boomerang Snake/ Kaido Kaoru

Setelah Kaido kalah dalam pertarungan menentukan wakil tenis Seigaku, Kaido sedar bahawa dia tidak boleh terus bergantung harap dengan Snake Shot yang dimilikinya. Justeru, dengan nasihat rakan karibnya, Inui, Kaido mula membuat latihan bagi menambahkan spin kepada bola yang dipukulnya. Pada perlawanan peringkat daerah sewaktu berlawan dengan Akira Kamio dalam Singles 3, Kaido terpaksa menggunakan senjata rahsianya, Boomerang Snake kerana pukulan Snake Shot yang biasa dia lakukan adalah tidak berkesan melawan Akira.

Prinsip Boomerang Snake adalah
hampir sama dengan Snake Shot yang asal, di mana daya emparan yang terjadi
akibat spin bola tenis yang dipukul akan menyebabkan bola tersebut melepasi
tiang net dan sampai ke gelanggang lawan.

Dalam dunia nyata, pukulan Boomerang Snake dengan lencongan berbentuk Boomerang ini adalah mustahil untuk dilakukan kerana perlunya putaran sisi (side spin) yang tinggi, namun pukulan bola yang melepasi tiang net dan masuk ke gelanggang lawan adalah dibenarkan (dikenali sebagai Over The Pole Shot).Pautan:  https://www.youtube.com/watch?v=o1QuZDVPbiQ

Hadoukyu/ Takashi Kawamura

Takashi Kawamura merupakan salah seorang senior Seigaku. Memiliki watak pemalu dalam manga namun begitu bertenaga di dalam gelanggang, tagline beliau yang terkenal adalah menjerit “BURNING” sewaktu memukul bola.  Merupakan seorang anak penjual Sushi, Takashi yang turut dikenali sebagai Taka-san merupakan seorang Power Player – dia tidak mempunyai kelebihan dalam permainan tenis biasa, sebaliknya dia mempunyai kekuatan dalam memukul bola. Hadoukyu, salah satu teknik membunuh milik Takashi, merupakan teknik di mana Takashi bertindak “mengecas” bola yang ingin dipukul olehnya dengan sepenuh kekuatan yang dimilikinya, sewaktu bola tersebut sampai ke raketnya.

Hal ini pastinya mustahil untuk
dilakukan dalam dunia sebenar, kerana senggang masa bola tersebut sampai ke
raket dan bola tersebut dipukul adalah amat laju, dan tiada masa langsung untuk
”mengecas” tenaga kepada bola tersebut. Salah satu masalah dengan Hadoukyu juga
adalah kerana ia menambah beban kepada tangan penggunanya, menyebabkan penggunaan
Hadoukyu mendatangkan bahaya kecederaan.

Watak Takashi juga merupakan watak yang menarik untuk dilihat. Menganggap dirinya bebanan kepada Seigaku kerana satu-satunya pemain tanpa kemahiran lain selain memukul bola dengan kuat, dia berjanji untuk menjadi pemain Power-Style no 1 di Jepun. Antara perlawanan hebat yang melibatkan Taka-san adalah perlawanan Taka-san menentang seorang lagi pengguna Hadoukyu yang juga merupakan seorang Power Player, Gin Ishida sewaktu di peringkat Kebangsaan, pada bab 328, dengan judul Creator.

Acrobatic Tennis/ Kikumaru Eiji

Kikumaru Eiji merupakan salah seorang pasangan Seigaku Golden Pair, jaguh regu emas Seigaku. Berperwatakan ceria dan gila-gila, Eiji merupakan salah seorang pemain tenis dengan gaya akrobatik yang menarik, kerana dia menambahkan elemen kejutan di dalam permainannya. Antara pemain tenis dalam dunia sebenar yang memiliki gaya permainan seperti ini adalah Dustin Brown, pemain professional Jamaika-Jerman. Link: https://www.youtube.com/watch?v=KzerdnnE7iY

Salah satu kebolehan Eiji, mengambil bola dari celah kakinya merupakan taktik yang praktikal dalam dunia tenis sebenar, dan kejutan sedemikian merupakan antara faktor yang mampu memeranjatkan pihak lawan.

Dalam beberapa kes yang lain, oleh kerana ketangkasan yang
dimiliki oleh Eiji, penulis manga Prince of Tenis menggunapakai hiperbola
dimana Eiji mampu bergerak terlampau pantas sehingga membolehkan dirinya
mewujudkan imej bayangan. Hal ini dalam manga Prince of Tennis dipanggil
sebagai Seal Step.

Kikumaru Beam/ Kikumaru Eiji

Kikumaru Beam merupakan salah satu pukulan kegemaran Eiji, di mana dia membuat lawannya bergerak ke suatu arah di gelanggang, dan dia menghantar bola ke suatu arah yang lain. Teknik ini merupakan teknik yang biasa digunakan dalam tenis, dan yang membezakan Kikumaru Beam dengan pukulan biasa adalah kelajuan dan gaya pukulan, di mana Eiji selalunya akan melompat secara akrobatik sebelum membuat pukulan.

Moon Volley/ Shuichiro Oishi

Shuichiro Oishi merupakan
pasangan regu kepada Eiji, dan mereka dikenali sebagai Seigaku Golden Pair.
Memiliki perwatakan yang tenang dan mahir dalam menganalisa permainan, Oishi
merupakan pembantu kapten Seigaku, dan sangat disegani oleh anak buahnya.

Salah satu killer move Oishi, yang diberi nama Moon Volley, merupakan pergerakan di mana pemain tenis menghantar bola lambung ke bahagian belakang gelanggang lawan (baseline), selalunya dengan tambahan spin keatas (top spin) yang diberikan kepada bola tenis. Teknik ini adalah praktikal dalam dunia sebenar, namun perlukan latihan yang lebih kerana kesukaran untuk mengawal arah hala tuju bola, dengan kebarangkalian bola untuk keluar dari gelanggang adalah amat tinggi. Untuk melakukan Moon Volley seperti Oishi, pemain perlulah membawa lawan untuk bermain di bahagian hadapan net sebelum melakukan volley dengan melambung bola lebih tinggi dari capaian pihak lawan. Hal ini akan memaksa pihak lawan untuk bergerak ke hadapan dan kebelakang, sekaligus mengurangkan stamina mereka, dan Moon Volley dalam dunia sebenar selalunya mampu dikejar dan dibalas.

Australian Formation/ Oishi dan Kikumaru

Australian Formation merupakan formasi yang digunapakai oleh duo Eiji dan Oishi. Sewaktu dalam perlawanan menentang sekolah St. Rudolph, Oishi ingin memulakan servis hantaran dan Eiji pada waktu tersebut berada di bahagian gelanggang yang sama dengan Oishi. Dalam dunia sebenar, stratergi Australian Formation ini adalah stratergi yang boleh digunakan dalam permainan tenis, dan ia selalunya digunakan oleh pasangan regu yang ingin bermain secara agresif dan terus menyerang sebaik sahaja bola sampai ke bahagian gelanggang mereka, kerana Australian Formation selalunya akan menyebabkan pihak lawan teragak-agak dalam menentukan arah bola yang hendak dituju.Pautan:  https://www.youtube.com/watch?v=Zqeg3fHaKxQ

Synchronization/ Oishi dan Eiji

Synchronization merupakan salah
satu teknik “ghaib” dalam Prince of Tennis. Tiada asas sains, Synchronization
merujuk kepada situasi di mana dua orang pasangan regu mampu berdalam dalam
keadaan bercantum antara satu sama lain (ala-ala entangle) dan mereka mampu
membaca fikiran satu sama lain.

Teknik Synchronization ini pertama kali dipertontonkan kepada umum sewaktu Oishi dan Eiji menentang sekolah Hyotei di peringkat Kebangsaan. Sewaktu mereka mula-mula mendapat “kuasa” ini, mereka sedang dalam keadaan terdesak kerana sedang mengalami kekalahan, sebelum Eiji dan Oishi teringat kembali pengalaman mereka mula bermain bersama sebagai pasangan regu. Suatu bentuk aura dilihat keluar dari badan mereka dan mencantumkan pergerakan mereka, menyebabkan pergerakan mereka dilihat harmoni. Oh lupa, mata mereka juga bertukar menjadi warna kuning (sebab nama mereka Golden Pair mungkin). Sewaktu saat akhir pertarungan mereka menentang Hyotei, mereka amat hampir membuat kejutan namun Eiji menghalang Oishi dari memukul bola kerana dapat merasakan bahawa pasangan regunya sudah tidak mampu meneruskan perjuangan, dan kebarangkalian untuk Oishi cedera adalah tinggi.

Data Tennis/ Sadaharu Inui

Sadaharu Inui merupakan salah
seorang senior dalam pasukan Seigaku. Pada asalnya merupakan seorang pemain
tetap Seigaku, tempat Inui kemudiannya dirampas oleh pemain junior baharu, dan
Inui kemudiannya mengambil tempat sebagai pengurus sewaktu kejohanan tenis di
peringkat daerah. Salah satu benda menjengkelkan mengenai Inui adalah rejim
latihan Inui yang agak kejam, di samping “jus penyeksaan” yang dijadikan
hukuman oleh Inui.

Data Tennis merupakan satu bentuk kebolehan yang cuba dibina oleh Inui berdasarkan kepada maklumat yang dia peroleh daripada lawannya. Sebelum bermain di gelanggang, Inui akan terlebih dahulu mengumpul pelbagai maklumat mengenai lawannya, dan berdasarkan maklumat yang dia kumpul, dia akan cuba mengira kebarangkalian untuk dia menang dalam perlawanan tersebut. Hal ini hampir serupa dengan kru-kru teknikal yang diambil oleh pemain professional sewaktu perlawanan antarabangsa berlangsung, di mana pemain professional akan cuba mengambil data mengenai corak permainan lawan mereka, dalam usaha untuk mendapat upperhand dalam perlawanan. Cuma, kes Inui adalah sedikit hiperbola kerana Inui berkebolehan untuk merngambil dan menganalisis data sewaktu permainan sedang berjalan, yang pastinya tidak mampu dilakukan oleh manusia biasa.

Waterfall/ Sadahara Inui

Inui pada asalnya merupakan pemain perseorangan Seigaku. Namun, setelah tempatnya diganti oleh Echizen, Inui dan Kaido mula bermain sekali sebagai regu kedua untuk Seigaku, yang juga merupakan pelapis kepada Golden Pair Seigaku. Waterfall merupakan hasil latihan mereka bersama, di mana waterfall merupakan teknik serve dengan kelajuan yang amat tinggi, dengan kelajuan paling tinggi dicatatkan adalah 212 km/h. Jika dibandingkan dengan rekod dunia, rekod serve paling laju adalah dipegang oleh John Isner pada kelajuan 253 km/h dan diperakui oleh Association of Tennis Professionals.

Dunk Smash/ Momoshiro Takeshi

Momoshiro merupakan pelajar tahun
2 Seigaku, dan merupakan salah seorang pemain Power-Player, sama seperti
Takashi dan Kaido. Yang membezakan Momoshiro dengan kedua yang lainnya adalah
kerana Momo adalah lebih versetail, mempunyai kebolehan untuk menggunapakai
tenaganya dengan baik sewaktu dalam perlawanan, serta tidak bergantung harap
pada tenaga pukulannya semata-mata.

Salah satu teknik utamanya, dunk
smash, merupakan teknik biasa dalam tenis di mana pemain tenis melompat dan
membuat pukulan smash. Namun begitu, mungkin atas dasar komik, lompatan Momo
kadangkala tidak masuk akal (terlampau tinggi), menyebabkan pemain lawan tidak
mampu mengejar bola tersebut sejurus selepas ia melantun di gelanggang.

Jack Knife/ Momoshiro

Jack Knife merupakan satu bentuk
pukulan balas dengan menggunapakai kedua-dua belah tangan, di mana prinsipnya
adalah hampir sama seperti Hadoukyu. Pukulan balas dengan dua tangan ini akan
membuatkan bola bergerak dengan laju, dan ini merupakan pukulan biasa dalam
tenis, Cuma di peringkat Professional, perbezaan kekuatan pukulan akan
menentukan tahap “membunuh” Jack Knife tersebut.

Triple Counter/ Fuji Shusuke

Fuji Yuusuke merupakan senior tahun
ketiga di Seigaku. Turut dikenali sebagai seorang genius, perwatakan Fuji lebih
kepada lemah lembut dan sopan santun, namun dalam gelanggang tenis, beliau
merupakan seorang raksasa. Satu-satunya orang yang diketahui mampu mengalahkan
Fuji adalah kapten Seigaku, dan kebanyakan ahli Seigaku yang lain turut
mengakui kehebatan yang dimiliki oleh Fuji.

Fuji terkenal dengan Triple
Counter, teknik membalas pukulan lawan yang tak masuk akal. Counter pertama
dikenali sebagai Tsubame Gaishi, di mana bola pihak lawan yang dihantar dalam
keadaan top spin, akan di slice oleh Fuji, menjadikan bola tersebut kembali ke
gelanggang lawan dengan spin tambahan. Sejurus bola tersebut sampai ke
gelanggang pihak lawan, ia akan melantun dalam keadaan rendah, yang pastinya mustahil
berlaku dalam dunia sebenar.

Counter kedua oleh Fuji pula
dikenali sebagai Higuma Otoshi, suatu bentuk counter yang Cuma boleh wujud di
dalam anime. Dengan Higuma Otoshi, Fuji akan memutarkan badannya sewaktu
menerima bola, dan daya emparan yang terhasil akan menghapuskan daya yang
telahpun diberikan oleh pihak lawan. Teknik ini selalunya digunakan ketika
menerima serangan smash dari pihak lawan yang kuat, dan hasil dari Higuma Otoshi,
selalunya bola tersebut akan melambung ke bahagian baseline pihak lawan.

Counter ketiga pula adalah Hakugei. Dalam kes ini, Fuji akan
membuat slice terhadap bola tersebut, menambahkan backspin yang teramat tinggi
ke atas bola tersebut. Sejurus bola tersebut sampai ke gelanggang lawan, bola
tersebut akan kembali semula ke gelanggang Fuji, menambahkan efek cool dan
macho kepada Fuji.

Drop Shot @ Zero Shiki Shot/ Kunimitsu Tezuka

Tezuka merupakan kapten Seigaku,
dan seorang personaliti Tenis yang bukan sahaja dihormati oleh pemain Seigaku,
bahkan amat dikagumi di peringkat Kebangsaan. Pernah mendapat peluang untuk
menjadi pemain professional, Tezuka berharap sebelum pemergiannya dari Seigaku,
dia mampu untuk meninggalkan pelapis yang mampu membawa nama Seigaku, sama gah
dengan apa yang dia dan rakan-rakannya bawa.

Sewaktu sesi awal permulaan Prince of Tennis, Tezuka dilihat mempunyai kecederaan di bahagian pergelangan tangan dan bahu, dan hal ini berpunca dari penggunaan drop shot beliau. Tezuka merupakan seorang pemain yang versetail, dan amat terkenal dengan pukulan bola yang tidak melantun. Dipanggil Zero Shiki Drop (dan Zero Shiki Serve, kalau dilakukan sewaktu serve), Tezuka menambahkan backspin kepada bola tenis beliau, menyebabkan bola tersebut, sejurus sampai ke gelanggang lawan, tidak melantun, sebaliknya berputar di atas gelanggang, kembali ke jaring.

Pertukaran tenaga daripada tenaga
pergerakan menjadi tenaga putaran dan kemudiannya diserap secara penuh oleh
lantai gelanggang adalah hampir mustahil untuk berlaku dalam dunia nyata, dan
drop shot yang baik juga sebenarnya amat payah untuk dibuat. Antara contoh drop
shot cantik yang boleh dilihat adalah seperti video di bawah

Meskipun Zero Shiki Shot ini hampir mustahil dilakukan dalam dunia sebenar, Andy Roddick pernah menunjukkan serve yang hampir serupa di gelanggang tanah liat, dan faktor utama serve tersebut tidak melantun adalah kerana gelanggang tanah liat tersebut membantu menambat tenaga pukulan tersebut. https://www.youtube.com/watch?v=yXL-gtksKY8

Twist Serve/ Echizen Ryoma

Ryoma merupakan watak utama dalam anime Prince of Tennis. Merupakan anak bekas pemain professional Jepun, satu-satunya tujuan Ryoma bermain tenis adalah untuk mengalahkan ayahnya. Sewaktu baru berpindah dari Amerika Syarikat ke Jepun, Ryoma kembali ke sekolah lama bapanya, Seigaku, yang terkenal dengan pasukan tenis yang hebat. Dalam pertarungan awal Ryoma untuk mendapatkan tempat sebagai seorang pemain regular, Ryoma menggunapakai teknik Twist Serve, satu teknik serve dengan menambah spin kepada bola tennis. Sejurus bola tersebut sampai ke pihak lawan, ia akan bergerak dalam keadaan bertentangan arah, menyebabkan pihak lawan sukar untuk membalas bola tersebut.

Twist serve merupakan suatu
pukulan yang mampu dibuat dalam dunia sebenar, dan mampu dibuat oleh ramai
permain professional. Antara twist serve yang penulis minat adalah serve oleh
Roger Federer:

Diharapkan peminat Prince of Tennis terhibur dengan artikel
ini. Ini bukanlah artikel sains atau sukan, sebaliknya sedikit kolaborasi
ringan dari peminat PoT sendiri. Sekiranya ada teknik-teknik yang tidak dinyatakan,
boleh ditambahkan di ruangan komen.


Salasilah Emas Ahlul Sunnah wal Jamaah

Perbezaan pendapat tidak dapat dielakkan. Ada khilaf yang kecil dan ada yang sampai jatuh kafir. Ikhtilaf terjadi sejak zaman Nabi dan akan berlarutan ke masa Imam Mahdi. Soalnya di sini, pendapat mana satukah yang patut kita pilih? Takkanlah di antara semua pendapat berlainan itu semuanya betul. Di antara 73 jalan, di manakah jalan yang lurus?

Al-Quran sendiri telah menjawab persoalan besar ini dengan ayat berbunyi “yakni jalan orang-orang yang engkau beri nikmat,” (Surah Fatihah ayat 7).

“orang-orang yang telah dikurniakan nikmat oleh Allah kepada mereka, iaitu Nabi-nabi, dan orang-orang Siddiqiin, dan orang-orang yang Syahid, serta orang-orang yang soleh. Dan amatlah eloknya mereka itu menjadi teman rakan,” (Surah Nisa’ ayat 69).

Nikmat terbesar yang mereka peroleh ialah ilmu makrifatullah. Merekalah rantaian ulama’ yang bersambung sanadnya dengan sayyidil wujud, Muhammad SAW. Setiap daripada mereka telah berteman di antara satu sama lain melalui hubungan guru-murid. Bagi membantu kita mengikuti mereka, dikhususkan aqidah sohih Ahlul Sunnah wal Jamaah dari aliran Asyairah dan al-Maturidiah. Siapakah Asyaari dan al-Maturidi? Dua sosok ulama’ ini merupakan figur yang saling berkait sanadnya dan giat membantah fahaman sesat. Kerana kewibawaan keduanya mempertahan kesucian islam, maka ulama’ secara ijmak mengikuti madrasah aqidah mereka.

Sanad adalah bagian dari agama. Jika tanpa sanad, seseorang akan bebas berkata-kata dan mendakwa-dakwi sesuka hatinya. Siapa mengaji tanpa guru, maka gurunya adalah syaitan. Ilmu ialah cahaya dan tidak diambil melainkan dari dada para ulama’. Demikianlah maksud diangkat ilmu daripada manusia bermaksud dimatikan ulama’. Siapa yang duduk dengan ulama’ dan awliya’, akan dekat dengan Allah.

Dalam kajian ini, kita perhatikan sanad Ahlul Sunnah wal Jamaah dari salsilah Tarekat Naqsyabandiah, sebuah tarekat yang muktabar. Dari tarbiyah mashayeikh sufi ini terbitlah mujtahid dalam mazhab feqh dan lahirnya imam ahli hadis. Justeru salasilah emas Ahlul Sunnah wal Jamaah melibatkan sanad Tarekat Naqsyaband dan sanad imam mazhab seterusnya sanad ulama’ hadis. Kita akan dapati, mereka yang berkongsi guru yang sama akan membawa faham tauhid yang serupa lantaran aqidah, feqh dan tasawuf tidak terpisah dari sebarang disiplin pengajian ilmu.

Muallim agung kita tentulah baginda Nabi Muhammad SAW. Di zamannya, sebarang pertikaian akan terus diselesaikan dengan turunnya wahyu. Aliran pelik yang timbul seperti khawarij Zu al-Khuwaisirah dan nabi palsu Musailimah al-Kazzab lebih pantas dibenteras. Saidina Muhammad mendidik 124 ribu sahabat yang menjadi bintang-gemintang di langit malam bagi diikuti umat manusia sesudahnya. Di antara mereka yang terbaik adalah Khulafaur Rasyidin iaitu Abu Bakar, Umar, Usman dan Ali.

RASULULLAH➡ABU BAKAR AL-SIDDIQ➡SALMAN AL-FARISI

Tarekat Naqsyaband mewarisi wirid dari Abu Bakar al-Siddiq yang berguru dengan Nabi. Maka sebelum Tarekat Naqsyaband disusun oleh Khwaja Bahauddin Naqsyaband pada abad ke-13, ia dipanggil aliran Siddiqiah dengan merujuk kepada Abu Bakar al-Siddiq. Khalifah pertama umat Islam ini tidak diragui keimanannya. Asyairah mencontohi aqidah Abu Bakar secara mutlak.

Pada suatu masa ditanyakan kepada Abu Bakar, “Adakah mungkin kita mengenal Allah (secara nyata)?” Jawabnya, “Lemahnya kita dalam mengenal Allah itulah makna sebenar-benar mengenal.” Hal ini dirumuskan Asyairah dalam sifat Allah mukhalafatuhu taala lil hawadis. Zat Allah tidak boleh dikhayalkan atau dimirip-miripkan.

Seorang lagi sahabat Nabi yang masyhur ialah Salman al-Farisi. Beliaulah yang menyumbang idea bernas dalam Perang Khandaq. Kepada beliau, Abu Bakar mewariskan tarekat yang barakah. Rasulullah memuji bangsa Salman al-Farisi dengan sabda, “Sekiranya iman itu tergantung di bintang al-Thurayya, maka akan dicapai oleh manusia daripada kaum ini (kaum Parsi).” (HR Ibn Hibban)

SALMAN AL-FARISI➡QASIM

Dari Abu Bakar al-Siddiq, tarekat ini kembali jua kepada cucundanya iaitu Qasim bin Muhammad bin Abu Bakar al-Siddiq. Salman al-Farisi dengan amanah menyambungkan silsilah emas ini kepada yang berhak. Qasim ialah tabiin yang lahir di zaman khalifah Usman ibn Affan dan terkenal sebagai ulama’ Madinah. Beliau mengambil hadis secara langsung dari Abu Hurairah, Abdullah bin Umar, Abdullah bin Abbas, Abdullah bin al-Zubair, Abdullah bin Jaafar, Abdullah bin Khabbab, Rafi’ bin Khadij, Aslam hamba Umar bin al-Khattab dan ramai lagi. Umar bin Abdul Aziz di waktu menjawat gabenor Madinah telah merujuk Imam Qasim dalam masalah perluasan Masjid Nabawi.

QASIM➡JAAFAR AL-SHADIQ

Jaafar al-Shadiq tiada sangkut paut dengan Syiah. Melalui ucapan beliau kita boleh jumpai penafiannya daripada Rafidhah. “Barangsiapa mengira bahwa aku adalah imam ma`sum yang wajib ditaati maka aku benar-benar tidak ada sangkutpaut dengannya. Dan barangsiapa mengira bahwa aku berlepas diri dari Abu Bakar dan Umar maka aku berlepas diri daripadanya.” Dalam sebuah pertanyaan lain, Jaafar al-Shadiq menjawab, “apakah ada orang yang mencela datuknya? Abu Bakar adalah datukku. Aku tidak akan mendapatkan syafaat Muhammad Sallallahu `alaihi wasallam pada hari kiamat jika aku tidak mencintai keduanya dan memusuhi musuh-musuhnya.” Dengan mencontohi Jaafar al-Shadiq, Asyairah berbeza akidah dengan Syiah. Para sahabat Nabi wajib dicintai dan tiada seorang pun yang layak dimaki.

Dari majlis Jaafar al-Shadiq, berlaku pengkaderan imam-imam besar yang menjadi ikutan ummah. Di antaranya Imam Abu Hanifah, Imam Malik bin Anas, dan Imam Abu Yazid Bustami.

JAAFAR SHADIQ➡IMAM MALIK➡IMAM SYAFIE➡IMAM AHMAD BIN HANBAL➡ZAKARIA AS-SAJI➡IMAM ABU HASAN ASYAARI

Imam Abu Hasan Asyaari ialah keturunan sahabat Nabi bernama Abu Musa Asyaari yang kaumnya telah dipuji Allah dalam ayat 54 Surah Maidah. Asyaari sempat berguru dengan Zakaria as-Saji yang juga murid Imam Ahmad bin Hanbal, seorang imam mazhab dan ahli hadis. Manakala Imam Ahmad pula mengambil ilmu dari Imam Syafie yang telah menghafaz kitab Muwattho’ karangan Imam Malik bin Anas. Sebenarnya semua imam mazhab saling berkasih sayang dalam ilmu di antara satu sama lain. Imam Malik berguru dengan Imam Jaafar Shafiq dan meniru ahwal gurunya saat menangis di depan hidangan makanan kerana teringatkan kelaparan moyangnya baginda Rasulullah.

Abu Hasan Asyaari setelah 40 tahun bergelumang dalam dunia Muktazilah, akhirnya pada satu malam dia mimpikan Rasulullah SAW. Ru’yah yang berlaku selama tiga kali itu mengisyaratkan Asyaari agar memanfaatkan ilmu kalam bagi mempertahankan kesohihan aqidah. Di tangannya, firqah Muktazilah tersungkur tidak berdaya. Pendapat pelik seperti “manzilah baina manzilatain” dipangkas tajam. Asyaari menulis kitab Maqalat al-Islamiyyin wa Ikhtilaf al-Musallin, Risalah ila Ahl alThaghr, Risalah fi al-Istihsan al-Khawd fi ‘Ilm al-Kalam dan al-Luma’ fi al-Rad ‘ala Ahl al-Zaygh wa al-Bid’a. Kerana ketokohannya menumpaskan aliran sesat dan keilmuannya menyusun prinsip tauhid, maka layaklah Imam Abu Hasan Asyaari dinobatkan sebagai imam aqidah Ahlul Sunnah wal Jamaah.

IMAM JAAFAR SHADIQ➡IMAM ABU HANIFAH➡ QADHI ABU YUNUS & MUHAMMAD BIN AL-HASAN➡ ABU SULAIMAN BIN MUSA AL-JUZJANI➡ABU BAKAR AHMAD AL-JUZJANI➡IMAM ABU MANSUR AL-MATURIDI

Imam Abu Mansur al-Maturidi bersambung dengan Abu Bakar Ahmad al-Juzjani, Abu Nashr Ahmad al-‘Iyadh, Nushair bin Yahya al-Balkhi dan Muhammad bin Muqatil ar-Razi. Mereka semua bersambung dengan Abu Sulaiman bin Musa al-Juzjani. Sedangkan, Abu Sulaiman bin Musa al-Juzjani mengambil sanad keilmuan kepada al-Qadhi Abu Yunus dan Muhammad bin al-Hasan, dua murid terbaik imam Abu Hanifah. Sebagai pengikut mazhab Hanafi, kitab karangan Abu Mansur al-Maturidi tidak banyak beza dengan kitab Fiqh Akbar karangan Imam Abu Hanifah. Argumen rasional yang dipakai tangkas mencantas fahaman sesat.

Dikatakan nasab al-Maturidi dari keturunan Abu Ayyub Khalid bin Zaid al-Anshari, sahabat yang menyiapkan rumahnya sebagai teduhan pertama sebaik sahaja Nabi tiba di Madinah dalam peristiwa hijrah. Sebagaimana unta Rasulullah memilih rumahnya buat melindungi baginda daripada panas basah, semacam itulah al-Maturidi terpilih dari jurai al-Ansari bagi mempertahankan aqidah.

JAAFAR SHADIQ➡IMAM MALIK➡IMAM SYAFIE➡IMAM AHMAD BIN HANBAL➡IMAM BUKHARI

Sahih Bukhari diiktiraf sebagai rujukan pertama selepas al-Quran. Penyusunnya Imam al-Bukhari telah mengumpulkan ribuan hadis Nabi dengan susah payah meskipun mendapat cobaan dari pemerintah Muktazilah zamannya. Aqidah Imam Bukhari dapat diamati dari Tarajim al-abwab bagi Sahih Bukhari. Keyakinannya yang Allah bukanlah semacam gambaran Mujassimah atau Musyabbihah terlihat ketika berhati-hati dalam mensyarahkan hadis sifat. Bagi al-Bukhari, zat dan sifat Allah tidak layak dibandingkan dengan makhluk.

Imam al-Bukhari berkata, “(hadis) Setiap sesuatu pasti hancur kecuali wajah Allah, maksudnya kecuali kerajaan Allah.”

Keyakinan al-Bukhari ini diwarisi dari gurunya Imam Ahmad bin Hanbal. Imam Baihaqi menceritakan pendirian Imam Ahmad: “Firman Allah taala “Dan Tuhanmu datang” bermaksud qudrahNya. Al-Quran adalah berisi kalam matsal dan mauidhah.”

Bahkan dalam satu riwayat dari Ahmad bin Yaqub, Imam Ahmad mendoakan sebanyak tiga kali kepada sesiapa yang mencontohkan tangannya sebagai tangan Allah, agar terputus tangannya.

JAAFAR SHADIQ➡ABU HANIFAH➡DAWUD AL-TA’I➡MAARUF KHARKI➡SIRRI AL-SAQATI➡JUNAID AL-BAGHDADI

Kesepaduan di antara syariat dan hakikat merupakan gagasan yang diangkat Junaid al-Baghdadi. Imam panutan Ahlul Sunnah wal Jamaah dalam tasawuf ini tidak rela orang ramai mengejar hal rohani sahaja sambil mengabaikan hal feqh. Mana mungkin seseorang itu sampai kepada Allah sedangkan al-Quran mengajar kita menjaga zahir dan batin. Syariat dan hakikat mestilah seiring. “Engkaulah sahaja (Ya Allah) Yang Kami sembah, dan kepada Engkaulah sahaja kami memohon pertolongan.” (Surah Fatihah ayat 5).

Junaid al-Baghdadi mengambil ilmu feqh dan hadis dari bapa saudaranya Sirri al-Saqati sementara ilmu tasawuf dipelajari dari ulama’ sufi terawal, Harith al-Muhasibi. Al-Baghdadi berpesan, “Siapa pun yang tidak mempelajari al-Quran dengan hatinya dan tidak belajar hadis secara resmi, serta tidak mempelajari hukum Islam terlebih dahulu sebelum menenggelamkan diri dalam tasawuf, maka dia tidak berhak menjadi pemimpin.”

JAAFAR SHADIQ➡ABU YAZID BUSTAMI➡ABU HASAN KHARQANI➡ALI FARMADI➡IMAM GHAZALI

Bagi yang melazimi majlis ilmu di masjid surau, nama Imam al-Ghazali tidak perlu diperkenalkan lagi. Kitab karangannya sering dikuliahkan seperti Bidayatul Hidayah, Minhajul Abidin dan Ihya Ulumiddin. Dari peringkat asas seperti Ayyuhal Walad sampailah tahap tinggi seperti Iqtisad fil Iktiqad, al-Ghazali telah menyumbang jasa besar kepada Islam. Kemenangannya menundukkan Muktazilah, Syiah Batiniah dan Ahli Falsafah membersihkan jalan bagi Ahlul Sunnah wal Jamaah tumbuh subur.

JAAFAR SHADIQ➡ABU YAZID BUSTAMI➡ABU HASAN KHARQANI➡ALI FARMADI➡YUSUF HAMDANI➡SYEIKH ABDUL QADIR JAILANI

Selain bersambung sanad dari jalur Siddiqiah, Syeikh Abdul Qadir al-Jailani bersambung sanadnya dengan Junaid Baghdadi dari jalur sayyidina Ali ibn Abi Talib. Dengan gelaran Ghausul Azam dan Sultanul Awliya’, Syeikh Abdul Qadir al-Jailani merupakan wali qutub yang masyhur. Tapak kakinya dikatakan berada di atas pundak semua wali. Dengan karamah yang beragam dan diriwayatkan ramai, ketinggian maqamnya di sisi Allah sukar disangkal. Dia boleh berada di banyak tempat dalam satu masa yang sama, bercakap di lapangan luas kepada ribuan orang secara jelas dan berjalan melipat bumi ke tempat yang jauh, hal ini menunjukkan karamahnya sebagai wali Allah. Majoriti tarekat di dunia ini bersalasilah dengan Syeikh Abdul Qadir al-Jailani. Salah satu wirid terpenting yang diamalkan ialah memperbanyak kalimah “Lailahaillallah”.

Rujukan:

• Sejarah Tarekat. UUM Press.
• Tanwirul Qulub. Maaruf Karki.
• Doktrin Ahli Hadith. ARG.
• Qasim. https://dakwah.info/2019/12/12/al-qasim-bin-muhammad-bin-abu-bakar/
• Jaafar Sadiq. https://www.thepatriots.asia/jangan-selewengkan-aqidah-imam-jaafar-shadiq/
• Silsilah Asyaari. https://www.hmetro.com.my/amp/addin/2020/12/656130/perisai-iman-di-nusantara
• Kitab2 Abu Hasan Asyaari. https://www.bharian.com.my/amp/rencana/agama/2018/11/493975/imam-al-ashari-perkukuh-akidah-aswj
• Jasa Abu Mansur Maturidi. https://www.facebook.com/128718040563915/posts/1551103634992008/?mibextid=cr9u03
• Sanad Abu Mansur Maturidi. https://islam.nu.or.id/sirah-nabawiyah/abu-manshur-al-maturidi-imam-aqidah-ahlusunnah-wal-jama-ah-785iy


Recap Geopolitik Januari 2019

Pejam celik pejam celik, Januari 2019 dah habis dah pun.

Mulai tahun ini saya akan buat “recap” untuk “Top 5 Geopolitical Events” setiap bulan. Sebagai permulaan, berikut ialah 5 peristiwa geopolitik yang paling memberi impak kepada hubungan antarabangsa sepanjang Januari 2019:

1. Government Shutdown di US

Ketegasan Presiden US, Donald Trump untuk memasukkan agenda pembinaan tembok sempadan US-Mexico ke dalam bajet persekutuan ditentang oleh Dewan Perwakilan (House of Representatives) Kongres, membawa kepada penutupan operasi kerajaan (government shutdown).

Selepas 35 hari bertarik tali dengan Nancy Pelosi (Speaker Dewan), akhirnya Trump bersetuju untuk membuka semula kerajaan, demi kebajikan 800,000 penjawat awam di US. Tapi kompromi tersebut hanya bersifat sementara sehingga 15 Februari. Let’s see apakah langkah “art of the deal” Trump yang seterusnya.

2. Brexit Deal

PM Britain, Theresa May juga mengalami kebuntuan seperti Trump. Perjanjian Pengunduran Britain (Withdrawal Agreement), hasil rundingan antara May dan Kesatuan Eropah (EU) yang menetapkan terma dan syarat pengunduran Britain dari EU (Brexit) dibakul sampah oleh Parlimen dengan undian 432 : 202. Ia mencatatkan perbezaan undian terbesar dalam sejarah Britain bagi usul kerajaan yang ditolak oleh Parlimen.

May hampir disingkirkan sebagai PM, tapi selamat dan diberi mandat untuk merunding semula dengan EU beberapa perkara yang jadi kontroversi. Antaranya ialah isu sempadan antara Ireland (ahli EU) dan Northern Ireland (wilayah Britain). Kalau May mengekalkan keterbukaan sempadan, golongan Brexiter marah; kalau tutup sempadan, orang Northern Ireland marah. Ibarat ditelan mati emak, diluah mati bapak.

3. Dua Presiden di Venezuela

Juan Guaido, ketua pembangkang Venezuela telah mencabar presiden Nicolas Maduro dengan mengisytiharkan diri sebagai presiden Venezuela. Reaksi komuniti antarabangsa terbelah bahagi: US dan sekutu memberi sokongan kepada Guaido, manakala Rusia, China, Turki dan geng memberi sokongan kepada Maduro.

Langkah Guaido disokong oleh mereka yang melihat Maduro telah menjahanamkan ekonomi Venezeula dan merosakkan demokrasi, sementara itu penyokong Maduro melihat Guaido cuba mencetuskan huru hara dan menjadi tali barut kepada negara asing. Same old story, same old.

4. Perang US terhadap Huawei

Selepas dua bulan ditahan di Canada, Meng Wanzhou, CFO Huawei yang merupakan anak perempuan pengasas Huawei, Ren Zhengfei telah dibicara atas kesalahan mencuri rahsia perdagangan dan melanggar perintah sekatan US ke atas Iran.

Ramai pihak melihat tindakan Canada dan US ini sebagai satu provokasi yang cuba menekan syarikat teknologi China, dan merupakan sebahagian “perang perdagangan” (trade war) US terhadap China.

Tapi saya ada interpretation lain. Ren Zhengfei dan Huawei ada hubungan rapat dengan Jiang Zemin, bekas presiden China. Kira kroni lah. Sementara itu, Xi Jinping, presiden China semasa sedang mencantas Jiang dan kroninya. Sebaik saja Trump dan Xi capai kata sepakat untuk menangguhkan perang perdagangan pada 1 Disember yang lalu, terus Meng ditahan. Jeng jeng jeng.

5. US-Taliban Deal

Selepas menarik keluar tentera US dari Syria, kini Trump dah hampir mencapai hasratnya untuk menarik tentera US keluar dari Afghanistan selepas US dan Taliban bersetuju untuk berunding damai. Kalau tiada aral melintang, Perang Afghanistan yang telah berlangsung selama 17 tahun sejak peristiwa 11 September 2001 akan tamat.

What, bukankah US serang Afghanistan sebab benci umat Islam nak control umat Islam ke? Kenapa keluar?

Tu lah jangan percaya sangat teori macam tu: US dan Taliban boleh capai kata sepakat sebab mereka berkongsi musuh yang sama iaitu Al-Qaeda dan ISIS. Taliban ialah Pashtun Nationalist, tak sebulu dengan Al-Qaeda walaupun mereka pernah jadi sekutu. US tak kisah anda tu liberal ke Islamis ke nasionalis ke, janji kepentingan geopolitiknya tercapai.

Kalau anda tahu perkembangan semua peristiwa ini, tahniah, anda memang seorang yang berwawasan, yang peka dengan perkembangan dunia semasa. Kalau tak tau pape, itu bermaksud ufuk pandangan (horizon) anda masih agak terbatas, perlu diperluaskan lagi.

Bagaimana untuk memperluaskan ufuk? Follow lah tulisan saya senang cerita.

Hal-hal lain bukan tak penting, cuma dari segi impak tak leh lawan 5 peristiwa ini. Ada benda yang kita anggap penting, tapi sebenarnya dunia tak kisah pun. Ingat, dunia tak berputar ikut kita ye.

PS: dah nak bulan Februari dah, anda yang berazam tahun baru untuk kurus tu, dah kurus ke belum? Kalau belum saya boleh bantu.


Kerana Covid-19, Amerika Sedang Kebuluran!

Banyak hikmah boleh dapat daripada krisis koronavirus yang melanda seluruh dunia ini. Ia menunjukkan bahawa tiada pemimpin yang kebal daripada kekhilafan dan kesalahan.

Dan apabila di ambang masalah, semua dasar-dasar sepanjang tahun memainkan peranan. Dalam dunia globalisasi ini, keamanan ialah perkara yang sangat dibiasakan sampai semua tidak bersedia menghadapi masalah semasa.

Amerika Syarikat – sebuah negara yang dipelopori dengan ilham dan inspirasi telah tersungkur ke kancah begitu teruk apabila dibadai koronavirus sampai tiada siapa sangka China boleh dipintas dengan angka 10 kali ganda.

Dilihat pada bila-bila masa Amerika Syarikat akan mencatatkan satu juta positif. Pada 25 April pun, Amerika Syarikat sudah mengesahkan 927,150 kes.

Andainya China menipu angka sekalipun, penggandaan tiga kali daripada angka 82,816 positif China hanya menghampiri 250,000.

Satu juta dan 250,000 ialah jurang empat kali ganda. Kesannya terhadap Amerika Syarikat juga sangat dahsyat. Pakej rangsangan ekonomi saja bernilai AS$2 trilion.

Dan kos rawatan saja dianggarkan paling tinggi AS$251 bilion (Abelson, 2020).

Apabila Perut Berkeroncong

Inilah masa yang sangat digeruni industri insurans. Bukan mereka saja terkesan. Malah pemain-pemain industri saham pun terpalit juga.

Dan dalam situasi kepala ke tapak kaki dalam didihan, rakyat marhaen tentu sekali paling susah.

Perkara ini terbukti daripada permintaan menggunung yang tidak mampu ditanggung bank-bank makanan.

Seawal 4 pagi rakyat beratur menunggu giliran dalam kereta yang mensesakkan jalan sejauh dua kilometer di El Paso, Texas (Conlin, et al., 2020).

Lima jam kemudian kesabaran mereka dibalas dengan rezeki berkotak-kotak yang mengandungi tomato.

Tetapi tiada makanan ruji langsung yang diagihkan – tiada beras, kacang, pasta atau apa-apa jua ruji kering yang boleh mengenyangkan perut.

Dan untuk 26 juta rakyat yang kehilangan kerja, perkembangan ini sangatlah menakutkan.

Sebelum ini satu dalam tujuh rakyat Amerika bergantung kepada bank-bank makanan. Sekarang ini satu dalam tiga rakyat pula yang amat memerlukan derma makanan ini (Reuters, 2020). Jika berterusan, angka kem4tian di Amerika tentu sekali bertambah tetapi tiada kaitan pun kerana koronavirus.

Sebaliknya kes-kes kebuluran dan bvnvh diri pula perlu diambil kira. Sehingga Mac 2020, Disaster Distress Helpline menerima pertambahan 338% panggilan daripada orang bermasalah (Abbott, 2020).

Bukan El Paso saja yang menyaksikan barisan kenderaan daripada ribuan dalam kelaparan. Lebih daripada 100,000 rakyat di Des Moines mengadu tiada kerja selama tiga minggu, sekaligus tiada gaji.

Dan mereka beratur selama tiga jam sebelum makanan mula diagihkan.

Di San Antonio, puluhan ribuan kereta beratur menunggu nasib pada tangan Bank Makanan San Antonio.

Dulu bank ini membekalkan makanan kepada 60,000 orang seminggu. Semasa koronavirus, permintaan mereka meningkat sebanyak 120,000 orang.

Hampir setiap tempat mencatatkan lonjakan sebegini. Phoenix saja mencanak tiga kali ganda. Dan Las Vegas tidak lari daripada bencana sedemikian.

Tidak pernah Amerika Syarikat tersungkur sebegitu rupa, walaupun sudah 30 tahun aktif dalam perkhidmatan bank makanan (Aridi, 2020).

Realiti ini biasanya berlaku di negara-negara yang mengamalkan sosialisme berlebihan.

Tetapi apabila 300 juta rakyat dipaksa duduk rumah, kerajaanlah sepatutnya menyediakan bantuan supaya bukan saja ekonomi dirangsang. Sebaliknya perut rakyat juga harus dipelihara.

Kecaman boleh dihamburkan, mungkin balasan atas dasar dalam dan luar negara yang menz4limi. Namun hakikatnya bukan penulis-penulis dasar ataupun pucuk kepimpinan yang bayar harga mahal.

Sebaliknya rakyat yang mengundi mereka atau pembangkang terkesan sebegitu rupa sampai susu bayi pun berkurangan (Guynn, 2020).

RUJUKAN:

Abelson, R. (2020, March 28). Coronavirus may add billions to U.S. Health Care Bill. The New York Times. Retrieved from https://www.nytimes.com/2020/03/28/health/coronavirus-insurance-premium-increases.html

Abbott, E. (2020, April 22). How does the coronavirus pandemic affect suicide rates? The Hill. Retrieved from https://thehill.com/changing-america/well-being/mental-health/494170-how-does-the-coronavirus-pandemic-affect-suicide

Aridi, S. (2020, April 10). Facing food insecurity on the front lines. The New York Times. Retrieved from https://www.nytimes.com/2020/04/10/neediest-cases/feeding-america-food-banks-coronavirus.html

Conlin, M, et al., (2020, April 24). U.S. food banks run short on staples as hunger soars. Investing. Retrieved from https://www.investing.com/news/economy/us-food-banks-run-short-on-staples-as-hunger-soars-2150045

Guynn, J. (2020, April 17). Baby formula shortages easing after coronavirus panic buying, but don’t expect fully stocked shelves for months. USA Today. Retrieved from https://www.usatoday.com/story/money/2020/04/17/coronavirus-shopping-baby-formula-infant-formula-shortage-covid-19/5139317002/

Reuters. (2020, April 24). U.S. Food Banks run short on staples as hunger soars. The New York Times. Retrieved from


Tomahawk: Senjata Pribumi Amerika Yang Digeruni Kolonis Eropah

Tomahawk adalah nama sejenis kapak yang asalnya digunakan oleh populasi Red Indian, masyarakat asal yang merupakan tuan sebenar tanah mereka yang tinggal di Amerika Utara.

Ia digunakan dengan meluas sebagai peralatan pelbagai guna, sebagai alat pertukangan, untuk bertani dan memburu. Tomahawk kemudiannya mendapat reputasi sebagai senjata yang merbahaya dan digeruni sejak koloni Eropah mula menjejaki tanah Amerika lewat 1500an.

Suku Pawhnee, Sioux, Apache, Comanche, Cherokee, Shawhnee dan banyak lagi suku kaum dari kalangan Red Indian ini memiliki rekabentuk dan corak hiasan serta motif tersendiri mewakili cerita, semangat, pahlawan suku kaum masing-masing pada Tomahawk mereka.

Tomahawk secara asasnya adalah kapak yang terdiri dari dua bahagian asas iaitu mata kapak dan hulu. Semasa awal penciptaannya, Tomahawk menggunakan mata kapak dari batu yang diasah tajam di kedua-dua belah, diikat menggunakan rautan tali kulit yang diikat pada hulu kayu. Terdapat juga penemuan di Great Plains, Amerika yang menunjukkan bahawa ada Tomahawk yang turut menggunakan mata dari tanduk dan rahang binatang.

Kedatangan koloni Eropah dari Sepanyol, Belanda, Perancis dan Inggeris membawa barang dagangan sebagai pencetus satu ekosistem ekonomi di Amerika Utara kemudiannya turut membawa bersama teknologi tempaan besi selain emas dan perak untuk dijadikan sebagai tukaran dalam urusan jual beli dengan masyarakat Red Indian. Besi digunakan oleh koloni Eropah ini sebagai ‘matawang’ untuk mendapatkan kulit dan bulu, makanan dan lain-lain sumber mentah seperti tanduk, daging haiwan, hasil kraftangan dan barangan eksotik lain dari masyarakat asal Amerika ini.

Keupayaan dan sifat besi yang boleh dilebur dan dibentuk selain lebih tahan lama dan tajam menjadikan ia sebagai pilihan utama untuk dijadikan mata pada sebilah Tomahawk.

Teknik lontaran Tomahawk yang juga menggunakan fulkrum tangan dan hulu kayu yang lebih ringan memastikan senjata ini lebih membinasakan dengan padanan mata besi yang lebih berat berbanding mata batu, memastikan impak lebih kuat kepada sasaran apabila Tomahawk diguna sebagai senjata. Penggunaan optimum Tomahawk berkesan dalam jarak 1-6 meter.

Tomahawk digunakan sebagai senjata kegemaran Red Indian di samping penggunaan panah (jarak jauh), sebagai pilihan utama untuk pertempuran jarak sederhana atau dekat kerana keupayaannya untuk dibaling ke arah musuh, mahupun dipegang untuk tujuan menetak atau mengilas dan memotong.

Sepanjang kempen yang dinamakan sebagai The American Indian Wars, siri konflik bersenjata masyarakat Red Indian menentang kumpulan koloni-koloni Eropah hinggalah kepada pembentukan Amerika seringkali berlaku.

Ia disebabkan oleh kedatangan koloni-koloni ini yang mengundang kemarahan Red Indian sebagai penduduk asal di benua Amerika Utara. Koloni-koloni Eropah yang datang menjajah dan menjarah ini datang untuk menjadi tuan kepada kawasan ragut ternakan, pemburuan bison yang dianggap suci oleh masyarakat Red Indian, pemburuan binatang untuk makanan yang berleluasa, pemusnahan habitat haiwan buruan, kemusnahan kawasan tanaman, dan pemencilan kawasan tempat tinggal hinggakan Red Indian di Amerika Utara ini merasa ditindas dan diketepikan akhirnya menjadi orang asing di tanah sendiri.

Koloni-koloni Eropah dan penduduk Amerika di zaman awal mereka menganggap masyarakat asal Red Indian ini sebagai gasar dan tidak bertamadun, selain disifatkan bukan manusia yang setaraf. Kekejaman koloni memuncak dan kemarahan Red Indian yang rasa terancam tambah memburukkan keadaan.

Kemuncak konflik ini membawa kepada siri pertempuran-pertempuran antara masyarakat asal Red Indian dan penjajah ini. Kepesatan aktiviti ekonomi seperti perdagangan kulit dan bulu untuk topi dan pakaian di Eropah sekitar 1600-an hingga membawa ke awal 1800-an menyaksikan juga peperangan antara koloni-koloni ini sesama mereka, dengan kedua2 pihak bertelagah memiliki pasukan upahan yang terdiri daripada suku2 kaum Red Indian yang bertelagah sesama mereka sejak asal. Taktik penjajah untuk pecah dan perintah memastikan Red Indian tidak akan bersatu menentang kembali, sekaligus menjaga kepentingan para kolonial.

Tomahawk yang ketika ini telah memiliki pelbagai perubahan dan versi rekabentuk dan hiasan unik kepada suku kaum juga turut mempunyai versi ‘paip’.

Tomahawk versi paip mula dicipta seawal 1700, sekalipun ia giat digunakan antara 1725-1750 ia kekal menjadi artifak berharga sehingga 200 tahun kemudian sejak ia pertama kali dicipta. Tomahawk paip ini bagaimanapun lebih bersifat sebagai barang pusaka dan khusus digunakan dalam istiadat penting masyarakat Red Indian iaitu menghisap tembakau, sekalipun masih mempunyai sebelah mata tajam dengan fungsi asal Tomahawk. Aktiviti perdagangan tembakau yang semakin meningkat antara Red Indian dan koloni-koloni menggantikan emas dan perak yang semakin sukar ditemui ketika itu juga turut menyumbang kepada peluasan aktiviti menghisap tembakau menggunakan Tomahawk ‘paip’ ini.

Penggunaan Tomahawk untuk tujuan menghisap tembakau (seperti menghisap paip) menzahirkan analogi bahawa ia adalah simbol kepada keamanan ataupun peperangan apabila berurusan dengan mana-mana Frontiersman (nama lain bagi koloni Eropah). Banyak ditulis dalam catatan koloni-koloni ini akan aktiviti menghisap tembakau bersama-sama ketua suku antaranya sebagai mukadimah sebelum urusan jual beli, rundingan bagi mengelak konflik, sebagai adat tuan rumah (Red Indian) menghormati tetamu mahupun sekadar aktiviti mengisi masa senggang para ketua puak dan pahlawan-pahlawan mereka.

Tomahawk paip memiliki calung besi atau tembaga yang berfungsi untuk menghisap tembakau yang menggambarkan keamanan pada satu sisi mata dan fungsi senjata pula sebagai tindakan untuk konflik dan peperangan pada sisi mata yang lain.

Sesungguhnya, konflik yang menumpahkan darah dan korban nyawa ini menjadi saksi penting penggunaan Tomahawk sebagai senjata dalam setiap siri pertempuran yang berlaku di benua Amerika Utara itu.

Hari ini, Tomahawk yang digunakan oleh masyarakat asal Amerika iaitu Red Indian untuk melawan pendudukan koloni Eropah di Amerika dan seterusnya menentang pembentukan Amerika yang kita kenal hari ini menjadi nama kepada peluru berpandu jenis cruise missile dengan nama yang sama milik Amerika. Peluru berpandu Tomahawk digunakan dalam pelbagai konflik dan peperangan di seluruh dunia sejak dicipta pada 1983.

Peluru berpandu Tomahawk lebih popular sejak digunakan dalam Operasi Desert Storm, permulaan Perang Teluk pada 1991 ke atas Iraq dalam usaha mencari senjata pemusnah atau WMD, ‘holy grail’ Amerika menzahirkan justifikasi tindakannya ke atas negara diktator Saddam Hussein itu.

Mutakhir, 59 peluru berpandu Tomahawk telah dilancarkan dari USS Porter dan USS Ross bulan April lepas, mensasarkan bumi Syria, pastinya dengan kapasiti untuk membinasakan. Kemusnahan akibat peluru berpandu Tomahawk tersebar dari Iraq hingga ke Syria, memangsakan penduduk yang menjadi korban konflik kuasa-kuasa koloni dan keganasan baru dunia. Senjata bernama Tomahawk, kesannya merentasi zaman dan telah membunuh ramai mangsanya, baik dalam bentuk kapak mahupun peluru berpandu.

Inilah yang dinamakan penangan Tomahawk. Satu ironi.

“Amor Ducit Patriae”

-KAM-

Rujukan;

1. Flintlock and Tomahawk: New England in King Philip’s War oleh Douglas Edward Leach (1958)

2. The Fur Trade and The Northwest to 1857 oleh E. E Rich (1967)

3. Tobacco: A Cultural History of How an Exotic Plant Seduced Civilization oleh Iian Gately (2002)

4. The Heart of Everything That Is: The Untold Story of Red Cloud, An American Legend oleh Bob Drury dan Tom Clavin (2013)


Mak Cik Kiah Dalam Ucapan Tan Sri Muhyiddin

Tanggal 27 Mac 2020, YAB Tan Sri Muhyiddin Yassin meminjam nama Mak Cik Kiah bagi merujuk kepada golongan prekariat di Malaysia, di mana kerja dan hasil pendapatan mereka tidak tetap dan bergantung kepada nasib.

Mak Cik Kiah mengharungi kehidupan tipikal precariat – hidup bergantung kepada nasib (jualan goreng pisang) manakala sang suami bergantung kepada pencen dan uber (gig-economy).

Boleh sahaja YAB TSMY menggunanan terma prekariat dalam ucapan beliau- tetapi berapa kerat yang akan faham jargon ekonomi berkenaan?

Begitu juga halnya dengan istilah proletariat yang diabaikan terus oleh Sukarno – digunakan nama Kang Marhaen kerana lebih mudah untuk difahami jerit payah kehidupan sang petani bernama Kang Marhaen berbanding lenggok bahasa menara gading proletariat.

Pada tahun 1930, Presiden Sukarno telah memetik nama seorang petani dari Priangan, Dearah Bandung, Jawa Barat sebagai simbolisme kepada nasib rakyat kebanyakan atau proletariat.

Nama petani tersebut adalah Marhaen atau dirujuk sebagai Kang Marhaen dalam ucapan pembelaan beliau berjudul ‘Indonesia Menggugat’, semasa didakwa di atas tuduhan meggulingkan kerajaan penjajah bersama patriot-patriot Indonesia yang lain iaitu Gatot Mangkupraja dan Maskun Supriadinata.

Namun sekiranya analogi Mak Cik Kiah digunakan untuk menerangkan polisi atau Dasar yang diambil oleh pemimpin, analogi Kang Marhaen digunakan oleh Bung Karno di dalam ucapan pembelaan (pledoi) beliau di hadapan Landraad Bandung untuk menghentam polisi Belanda.

Dalam ucapan pembelaan beliau di hadapan penghakiman Belanda, Bung Karno berkata: “laporan Meyer-Ranneft-Huender menunjukkan, bahwa Kang Marhaen yang pendapatnya setahun rata-rata hanya 160 gulden – itu, harus membayar pajak sampai kurang lebih 10% dari pendapatannya; bahwa bagi bangsa Eropa pajak yang setinggi itu baru dikenakan kalau pendapatannya tak kurang dari 8.000 gulden- sampai dengan 9.000 gulden – setahun!”.

Nasib Kang Marhaen diulang-ulang dalam ucapan Bung Karno, “amboi, dan berapa besarkah upah yang biasanya diterima oleh Kang Kromo atau Kang Marhaen itu! Berapakah, umpamanya, besarnya upah di dalam perusahaan yang terpenting, yakni perusahaan gula,— perusahaan gula yang terdiri di tengah-tengah pusat pergaulan hidup Bumiputra, di tengah-tengah ulu hati pergaulan hidup itu? Menurut Statistisch Jaaroverzicht : rata-rata hanya 0,45 gulden sehari bagi orang laki-laki dan  0,35 sehari bagi perempuan!”

Ringkasnya, kedua-dua ucapan TSMY dan Bung Karno mencantumkan fakta dan lenggok bahasa yang mudah – khususnya dalam menganalogikan rintih nasib masyarakat yang dipersonifikasikan oleh Kang Marhaen dan Mak Cik Kiah.

Paling penting, kedua-dua ucapan tersebut membirakan harapan dan tidak bersifat ‘patronising’ atau merendah-rendahkan golongan yang diraikan. Kedua-dua ucapan juga mengikut rencam pentadbiran Asia yang meletakkan pemimpin sebagai ‘father figure’ dalam masyarakat.

Selaku pengkaji norma sosial – epitet seperti ‘Bapak Pendiri Bangsa’ dan ‘bersifat kebapaan’ tidak dipandang enteng, kerana kedua-dua terma tersebut membawa maksud yang dalam pada masyarakat Asia yang konvensional.

Sama ada ‘golongan kiah’ akan menjadi terma baharu seperti mana marhaen menggantikan terma proletariat dalam perbincangan arus perdana – cuma masa dan massa yang akan menentukan.

Apa-apa pun, penulis ingin mengucapkan, “hidup mak cik Kiah!”Nota tambahan: saya tak ulas panjang pasal maksud prekariat, sebab sudah diulas oleh saudara saya Ayman Rashdan Wong dalam tulisan beliau: https://m.facebook.com/story.php?story_fbid=10207344395967757&id=1821685114

RUJUKAN:


Menjual Sarawak Kepada Raja Belgium

NEGARA Belgium merupakan satu negara yang terletak nun di Eropah Barat dan terkenal dengan keindahan bangunan-bangunan yang berlatarbelakangkan senibina renaissance yang terus dipulihara sehinggi kini.  Dek kerana keindahan kota-kota di Belgium itu menyebabkan ia menjadi antara tempat tumpuan pelancong di seluruh dunia. Ibukota Belgium iaitu Brussel turut memainkan peranan yang penting kerana disinilah terletaknya ibupejabat bagi Kesatuan Eropah dan NATO.

Menyusuri sejarah sistem raja bermonarki di Belgium pernah ada seorang raja mereka yang cukup terkenal dengan jolokan “Raja Pembina” Belgium iaitu Raja Leopold II.  Naik takhta pada tahun 1865 sehingga 1909, Raja Leopold II merupakan raja yang paling lama memerintah Belgium iaitu selama lebih kurang 44 tahun.  Beliau digelar sebagai “Raja Pembina” Belgium kerana sewaktu era pemerintahan beliau telah dibina dengan begitu banyak sekali bangunan dan infrastruktur awam untuk kegunaan kerajaan dan rakyat.

Itu ceritanya Raja Leopold II sewaktu sudah menaiki takhta Belgium dan mungkin ramai tidak mengetahui bahawa sewaktu Leopold II menjadi putera mahkota Belgium yang digelar Duke of Brabant, beliau pernah “jatuh hati” kepada Sarawak yang terletak nun di pulau ketiga terbesar di dunia.  Sekitar tahun 1861 yang mana pada ketika itu tersebar luas berita di seluruh dunia mengenai Sarawak dibawah pemerintahan seorang rajah berbangsa Inggeris bernama James Brooke.  Antara yang menjadi dambaan beliau pada masa itu adalah mengenai keindahan serta hasil maksum Sarawak seperti emas dan hasil hutan yang bila-bila masa sahaja boleh dieksploitasi untuk menambahkan kekayaan beliau.

Teruja dengan keuntungan yang berlipatkali ganda sekiranya Sarawak menjadi miliknya maka telah dihantar satu rombongan perutusan Belgium untuk menemui kepada James Brooke. Dengan kempen-kempen memerangi lanun serta wilayah Sarawak yang semakin membesar telah menyebabkan kos untuk mentadbir Sarawak pada waktu itu memaksa Brooke untuk mencari pelabur-pelabur besar bangsa Eropah yang berminat melabur di Sarawak.

Hendak dijadikan cerita setelah beberapa siri mesyuarat antara kedua belah pihak akhirnya tawaran dari Leopold II untuk Brooke “menjual” Sarawak kepadanya adalah dengan sebanyak £130,000 iaitu kira-kira £11 juta (nilai sekarang).  Walaupun sedemikian antara syarat terakhir untuk menyelesaikan proses jualan ini, Brooke harus memuktamarkannya di kota Brussel namun sayangnya biarpun sudah disediakan segalanya akhirnya Brooke tidak pernah muncul untuk berjumpa sendiri dengan beliau sehingga menyebabkan penjanjian tersebut dibatalkan.

Sebenarnya ada sebab mengapa Brooke dengan sengaja tidak mahu menghadiri mesyuarat terakhir penjualan Sarawak di kota Brussel pada waktu itu.  Menurut sebuah buku yang dikarang oleh Stephen Press bertajuk Rogue Empires: Contracts and Conmen in Europe’s Scramble for Africa menyatakan secara mengkhusus antara sebab Brooke tidak mahu Leopold II membeli Sarawak kerana raja Belgium ini beranggapan bahawa rakyat Sarawak boleh dijadikan buruh paksa dan senang untuk dieksploitasi untuk kepentingan beliau.  Selain itu permintaan untuk beliau menghormati adat dan budaya rakyat Sarawak juga tidak diendahkan malah pembangunan untuk Sarawak turut bukan agenda utamanya selain hanya untuk kekayaan diri semata-mata.

Walaupun impian memiliki Sarawak telah terkubur namun Leopold II masih lagi meneruskan perancangannya kerana selepas itu dikatakan ada usahanya untuk memiliki Kalimantan dibawah Belanda dan Filipina yang dibawah pengaruh Sepanyol.  Walaupun sejumlah besar wang ditawarkan bagi beliau memiliki Kalimantan dan Filipina namun cita-cita beliau tidak juga kesampaian kerana kesemuanya ditolak oleh Belanda dan Sepanyol.  Ada khabar angin mengatakan bahawa Brooke dengan hubungan dua halanya yang baik telah mempengaruhi Belanda dan Sepanyol untuk tidak bersekongkol dengan Leopold II bagi menjadi si penguasa Borneo dan kawasan sekitarnya.

Akhirnya Leopold II beralih arah yang mana seterusnya beliau mampu jua meluaskan kuasanya di luar Belgium dengan memiliki sejumlah besar kawasan di Afrika Tengah yang kita kenali dengan nama Congo Free State. Dimiliki oleh beliau pada tahun 1885 dan diperintah secara berasingan dari sistem monarki beraja negara Belgium menyebabkan beliau boleh melakukan eksploitasi secara bebas ke atas wilayah tersebut.

Di dalam sejarah hitam berdirinya Republik Congo itu sendiri ada terselit tragedi hitam yang dikenali sebagai “Congo Horrors”.  Sejarah hitam ini berlaku yakni di ketika Congo berajakan Raja Leopold II yang menyaksikan 50% daripada pribumi Congo terkorban akibat tidak tertahan dengan  sebagai buruh paksa. Yang sakit-sakit tidak langsung dirawati malah terus dituntut untuk bekerja dan mana-mana yang ingkar akan perintah raja maka akan diseksa sehingga ada sesetengah perkampungan pribumi Congo sengaja dibakar bagi melemahkan semangat mereka.  Ini menyebabkan ramai pribumi Congo tidak kira kecil atau besar, lelaki atau wanita, muda atau orang tua menderita akibat kelaparan dan sakit sehingga membawa maut dengan jumlah berskala besar.

Sejarah “Congo Horrors” akan terus kekal sebagai mimpi ngeri rakyat Congo sehingga sekarang.  Bayangkanlah sekiranya Brooke pada masa itu rambang mata dan akhirnya menyetujui penjualan Sarawak kepada Raja Leopold II, mungkin rakyat Sarawak termasuklah penulis artikel ini tidak akan pernah wujud di dunia ini kerana nenek moyang kita sudah awal-awal binasa dek kerana majoriti bangsa Eropah dahulukala lebih-lebih lagi yang berharta dan mempunyai kedudukan terlalu skeptikal dan memandang rendah akan kita semua yang dikatakan tidak bertamadun, bodoh dan pemalas.

Sejarah itu tidak pernah berbohong. Yang baik dijadikan tauladan dan yang buruk dijadikan sempadan.

-HB-

#KamekSayangSarawakBah!

Rujukan: